HEYDƏR ƏLİYEV - yeni milli intibahın və müstəqil dövlətçiliyin əsasını qoymuş tarixi şəxsiyyət - Fotolar » Kaspi.azAzərbaycanda özəl xəbərlər, araşdırmalar, təhlillər və müsahibələrin tək ünvanı\nDate: 12 İyul 2019, 18:05, Oxunma sayı: 15662\n"Azərbaycan” qəzetinin 2019-cu il 12 iyul tarixli nömrəsində Azərbaycan Respublikası Prezidentinin İctimai-siyasi məsələlər üzrə köməkçisi, tarix elmləri doktoru, professor Əli Həsənovun ümummilli lider Heydər Əliyevin ölkəmizdə siyasi hakimiyyətə gəlməsinin 50 illiyi ilə bağlı "HEYDƏR ƏLİYEV - yeni milli intibahın və müstəqil dövlətçiliyin əsasını qoymuş tarixi şəxsiyyət” sərlövhəli geniş məqaləsi dərc olunub. AZƏRTAC məqaləni təqdim edir.\n50 il əvvəl Azərbaycanın siyasi həyatında baş vermiş mühüm bir hadisə respublikada köklü dəyişikliklərin başlanmasına təkan verdi və gələcək inkişaf perspektivlərinin müəyyənləşməsi yolunda yeni tarixi dönüşün əsasını qoydu. 1969-cu il iyulun 14-də Azərbaycan Kommunist Partiyası Mərkəzi Komitəsinin (AKP MK) plenumunda 46 yaşlı Heydər Əliyev AKP MK-nın birinci katibi, yəni faktiki olaraq respublikanın rəhbəri seçildi.\nO vaxta qədər dövlət təhlükəsizlik orqanlarında işləmiş, 1964-cü ildən Azərbaycan SSR Nazirlər Soveti yanında Dövlət Təhlükəsizlik Komitəsi sədrinin müavini, 1967-ci ildən isə sədri olan general-mayor Heydər Əliyevin bu vəzifəyə yüksəlişi respublikanın geniş ictimaiyyəti, xüsusilə ziyalı elitası tərəfindən böyük rəğbətlə qarşılandı. Ona görə ki, təhlükəsizlik orqanlarında işlədiyi müddətdə o, vətəninə dərindən bağlı olan çox sayda insanı saxta ittihamlarla repressiya olunmaq təhlükəsindən qorumuş, sürgün və ölümdən xilas etmiş, xalqın milli intibahı yolunda çalışan ziyalıların təqib edilməsinə, onların cəmiyyətdən təcrid olunmasına imkan verməmişdi.\nOnu da qeyd edək ki, həmin ərəfədə respublikada ciddi dəyişikliyə ehtiyac olduğunu Azərbaycan cəmiyyətinin böyük hissəsi yaxşı başa düşürdü. Ölkədə baş verən proseslər fonunda sosial-iqtisadi inkişafın sürətləndirilməsi və əhalinin rifah halının daha da yaxşılaşdırılması üçün yeni təşəbbüslərin irəli sürülməsi, qətiyyətli addımların atılması zəruri idi. O dövr respublika əsas sosial-iqtisadi inkişaf göstəricilərinə görə orta ittifaq səviyyəsindən xeyli geridə qalırdı. Məsələn, Azərbaycanda 1965-ci ildə 1940-cı illərə nisbətən ümumi daxili məhsul 3,6, o cümlədən sənaye məhsullarının həcmi 4 dəfə artmışdı. Lakin ittifaq üzrə bu göstəricilər müvafiq olaraq 6 və 8 dəfəyə çatırdı. Respublikanın neft sənayesi, energetika, qara metallurgiya, kimya və neft kimyası sənayesinin iş ritmi tez-tez pozulur, bir çox sahələrin texniki-iqtisadi göstəriciləri aşağı düşürdü. Azərbaycan milli gəlirin həcminə görə ümumittifaq səviyyəsindən 2 dəfədən çox, əsas fondlara görə 1,8, kapital qoyuluşu üzrə 1,7, əmək məhsuldarlığına görə isə 1,5 dəfə geridə idi.\nHəmin dövrdə respublikanın regionlarının sosial-iqtisadi inkişafına da kifayət qədər diqqət göstərilmirdi. Kənd təsərrüfatında aqrotexniki qaydalara düzgün əməl olunmaması, meliorasiya və mexanikləşdirmə tədbirlərinin görülməməsi səbəbindən həm ərzaq, həm də texniki bitkilərin məhsuldarlığı aşağı düşmüşdü. İri sənaye və emal müəssisələrinin əksəriyyəti Bakı, Sumqayıt şəhərlərində tikilirdi ki, bu da orta və kiçik şəhərlərin inkişafının qarşısını alır, urbanizasiya prosesinin proporsional şəkildə getməsinə əngəl olurdu.\nDigər tərəfdən respublikada korrupsiya və gizli iqtisadiyyat geniş yayılmış, qanunçuluğa əməl olunmasına və mədəni quruculuğa diqqət zəifləmiş, mənəvi-psixoloji iqlim qeyri-sağlam məcraya yönəlmişdi. Təbii ki, bu çətin və mürəkkəb vəziyyətin aradan qaldırılması üçün analitik təfəkkürə malik, güclü və bacarıqlı təşkilatçı, cəsarətli bir liderə ehtiyac var idi. Belə bir lider məhz Heydər Əliyev oldu.\nNəhəng quruculuq yollarında\nHeydər Əliyev Azərbaycan Kommunist Partiyası Mərkəzi Komitəsinin birinci katibi seçildikdən sonra keçirilən ilk MK plenumunda (1969-cu il avqust) həmin dövr üçün sensasiyalı sayıla biləcək məruzəsində sovet hakimiyyəti tarixində ilk dəfə olaraq sosialist cəmiyyətində vəzifədən sui-istifadə, korrupsiya kimi mənfi halların mövcudluğunu və onlara qarşı mübarizə aparılmasının gərəkliyini bəyan etdi. Məruzədə respublika iqtisadiyyatında yaranmış acınacaqlı vəziyyət böyük prinsipiallıqla dərindən və hərtərəfli təhlil olundu və xalq təsərrüfatına, mədəni quruculuğa rəhbərlikdə buraxılmış ciddi nöqsanlar və çatışmazlıqlar ictimaiyyətin diqqətinə çatdırıldı. Yeni birinci katib bütün təşkilatları dövlət və əmək intizamını möhkəmlətməyə, respublikada mənəvi-psixoloji mühiti sağlamlaşdırmağa istiqamətləndirdi. Heydər Əliyev 1969-1970-ci illərdə keçirilən Azərbaycan KP MK-nın bütün plenumları, fəallar yığıncaqları və başqa toplantılardakı məruzə və çıxışlarında ardıcıl olaraq təsərrüfat və mədəni quruculuq məsələlərini təhlil edir və yeni vəzifələr qarşıya qoyurdu. Məhz həmin illər Azərbaycanın iqtisadi, ictimai-siyasi və mədəni-mənəvi həyatında dönüş mərhələsi oldu. Dövlət idarəçilik sisteminin təkmilləşdirilməsi, ciddi nizam-intizamın yaradılması, kadr dəyişikliklərinin həyata keçirilməsi, işgüzar mühitin sağlamlaşdırılması sahəsində məqsədyönlü tədbirlər qarşıya qoyulan yüksək vəzifələrin yerinə yetirilməsinə lazımi şəraiti təmin edirdi.\nHeydər Əliyevin Azərbaycana birinci rəhbərliyi dövrü respublika həyatının bütün sahələrində, sözün həqiqi mənasında, inqilabi sıçrayış mərhələsi kimi tarixə düşmüşdür. Əgər sovet hakimiyyətinin bütün əvvəlki 50 ilində (1920-1970-ci illər) Azərbaycanın iqtisadiyyatına bütövlükdə 14 milyard rubl (ildə orta hesabla 280 milyon rubl) sərmayə qoyulmuşdusa, 15 ildə (1971-1985-ci illər) bütövlükdə 36 milyard rubl (hər il orta hesabla 2,4 milyard rubl), yəni ildə 10 dəfəyə yaxın çox vəsait sərf olunmuş, yüzlərlə yeni sənaye müəssisəsi tikilərək istifadəyə verilmişdir. 1969-cu ildə sənaye obyektlərinin sayı 735 olmuşsa, 1982-ci ildə bu rəqəm 1048-ə çatmışdı. O dövrdə həm Bakıda, həm də Azərbaycanın digər şəhərlərində və rayon mərkəzlərində çox sayda sənaye müəssisəsi işə salındı. Bakı Kondisionerləri Zavodu, "Ozon” Elm-İstehsalat Birliyi, Elektron Hesablayıcı Maşınlar Zavodu, Dərin Özüllər Zavodu, Sumqayıt Kompressor Zavodu, Üst Trikotaj Fabriki, Gəncə Əlvan Metallar Emalı Zavodu, Naxçıvan Şüşə Qablar Zavodu, Əli Bayramlı Məişət Cihazları Zavodu və 1970-80-ci illərdə Heydər Əliyevin əməyi sayəsində işə başlamış yüzlərlə digər sənaye obyekti hesabına Azərbaycanın ixrac potensialı kifayət qədər yüksəlmişdi. Həmin illərdə respublikada buraxılan 350 adda sənaye və kənd təsərrüfatı məhsulu dünyanın 65 ölkəsinə göndərilirdi.\nHeydər Əliyevin təşəbbüsü ilə SSRİ hökuməti respublikada aqrar sahənin hərtərəfli və intensiv inkişafını nəzərdə tutan bir neçə xüsusi qərar qəbul etmişdir. Sov. İKP MK və SSRİ Nazirlər Sovetinin 1970-ci illərdə Azərbaycanda kənd təsərrüfatı istehsalının artırılması və intensivləşdirilməsi, bu sahənin daha da ixtisaslaşdırılması, üzümçülük və şərabçılığın inkişaf etdirilməsi, irriqasiya və meliorasiya obyektlərinin tikilməsi barədə qərarları respublikaya ümumittifaq büdcəsindən böyük miqdarda əlavə vəsaitin ayrılmasına şərait yaradırdı. Sosial-iqtisadi inkişafa təkan verən və Azərbaycan xalqının mənafeləri baxımından böyük əhəmiyyətə malik olan həmin qərarların və digər tədbirlərin həyata keçirilməsi sayəsində aqrar sektorda məhsul istehsalı 2 dəfədən çox artmışdı.\nHəmin illərdə Azərbaycan keçmiş SSRİ-nin ən böyük üzümçülük respublikasına çevrildi. Üzüm istehsalı 1969-cu ildəki 272 min tondan 1980-ci ildə 1 milyon 481 min tona çatdırıldı, respublika şərabçılıqdan yüksək mənfəət götürməyə başladı. Pambıqçılığın sürətlə inkişafı məhsul yığımını 1970-ci ildəki 335, 6 min tondan 1982-ci ildə bir milyon tona qədər artırmağa imkan verdi. Meyvə-tərəvəz istehsalı isə 1970-ci ildəki 410 min tondan 1982-ci ildə 850 min tona yüksəldi.\n1970-ci illərdə Azərbaycanda meliorasiya infrastrukturunun inkişafı sahəsində ciddi tədbirlər görüldü. Nəticədə yeni əkin sahələri dövriyyəyə cəlb edildi, aqrar sahədə məhsuldarlıq yüksək səviyyəyə çatdı. Həmin illər Baş Mil, Ciqar-Cibar, Abşeron, Lənkəran kanalları, Araz su qurğusu, Arpaçay, Sərsəng, Yuxarı Xanbulançay, Sirab, Şəmkir, Köndələnçay və digər dəryaçalar tikilib istifadəyə verildi.\n1969-1982-ci illər Azərbaycanda milli gəlir 2,5, əmək məhsuldarlığı 2, istehlak mallarının istehsalı isə 3 dəfə artdı. Bu illər ərzində istehsal olunmuş sənaye məhsulunun həcmi əvvəlki 50 ilin istehsal həcminə bərabər idi.\nBeləliklə, ölkənin sosial-iqtisadi həyatında sürətli tərəqqi baş verdi, Azərbaycan ümumilikdə SSRİ miqyasında birinci üçlüyə yüksələrək özünü dolandıran və mərkəzi büdcəyə donorluq edən qabaqcıl aqrar-sənaye respublikasına çevrildi. Bu potensial, xüsusilə də neft-qaz emalı, maşınqayırma və emal müəssisələri sonralar müstəqilliyin çətin illərində Azərbaycan iqtisadiyyatının yenidən qurulması üçün baza rolunu oynadı.\nMilli-mənəvi özünüdərkin yüksəlişi və milli ideyanın gerçəkləşməsi uğrunda\nHeydər Əliyev respublikaya rəhbərlik etdiyi ilk dövrdə azərbaycançılıq məfkurəsinin möhkəmlənməsi, milli ruhun, milli-mənəvi özünüdərkin, mədəniyyətin yüksəlişi, xalqın tarixi yaddaşının özünə qaytarılması istiqamətində mühüm işlər görmüşdür. Keçmiş SSRİ-də, sovet və partiya həyatında hakim olan bütün normalara, marksizm-leninizm ideologiyasının tələblərinə rəğmən Heydər Əliyev standart stereotiplərdən kənara çıxmağı, mövcud sistemin qaydalarını formal şəkildə pozmadan yeniliklər etməyi bacarırdı. O illərdə Azərbaycan xalqı öz dilini, ədəbiyyatını, tarixini, zəngin milli mədəniyyətinin rəngarəngliyini və çoxcəhətliliyini sanki təzədən qavrayır və yenidən qiymətləndirirdi. Elə buna görə də Heydər Əliyevin respublikaya rəhbərliyinin birinci dövrünü milli özünüdərkin oyanmasında yeni mərhələnin başlanğıcı kimi qəbul etmək lazımdır.\nHeydər Əliyev sovet dövründə öz milli-mənəvi dirçəliş konsepsiyasını əməli siyasət məcrasında gerçəkləşdirmək üçün olduqca təsirli vasitələrdən istifadə etmişdir. Məsələn, belə səmərəli üsullardan biri kimi, Azərbaycanın görkəmli şəxsiyyətlərinin həyat və yaradıcılığının təbliğ olunmasını göstərmək olar. Ulu Öndər onların yubileylərinin müntəzəm qeyd edilməsi, əsərlərinin nəşri, ev-muzeylərinin yaradılması kimi məsələlərə xüsusi önəm verirdi. Bu, imkan verirdi ki, Azərbaycanın tanınmış simalarının xalqın taleyüklü problemləri, keçmişi və gələcəyi ilə bağlı olan mühüm konseptual fikirləri üzə çıxarılsın, sistemləşdirilsin və nəticədə milli düşüncənin güclənməsinə, böyüməkdə olan nəslin dünyagörüşünün formalaşmasına xidmət etsin. Heydər Əliyevin bilavasitə təşəbbüsü və iştirakı ilə Azərbaycanda və keçmiş SSRİ-nin paytaxtı Moskvada tanınmış ədəbiyyat, incəsənət və elm xadimlərinin yubileyləri keçirilmiş, onların fəaliyyəti yüksək dövlət mükafatlarına və fəxri adlara layiq görülmüş, abidələri ucaldılmışdır. Bəziləri elə düşünə bilər ki, həmin dövrdə bu adi və asan məsələ idi və başqa müttəfiq respublikalarda da Moskvanın tapşırığı ilə həmin addımlar atılırdı. Əslində isə belə deyildi. Bunun üçün respublikaya rəhbərlik edən şəxsin öz xalqının milli-mənəvi dünyasına və tarixinə dərindən bələd olması və onu milli ideya ətrafında birləşdirmək kimi ali məqsədə xidmət etmək niyyəti, qətiyyətli fəaliyyəti mühüm şərtdir. Heydər Əliyevi respublikanın əvvəlki rəhbərlərindən fərqləndirən və onu Ümummilli Lider səviyyəsinə ucaldan əsas cəhət də məhz budur. Bu fikri Azərbaycanın görkəmli şəxsiyyətlərinə münasibətdə daha aydın izah edə bilərik. Məsələn, Cəfər Cabbarlı 1934-cü ildə vəfat etsə də, 1980-ci ilə qədər onun Bakıda nə abidəsi, nə də ev-muzeyi var idi. Üzeyir Hacıbəyli 1948-ci ildə, Bülbül 1962-ci ildə, Səməd Vurğun 1956-cı ildə vəfat etmişlər. Lakin xalqımızın tanınmış hər üç mədəniyyət xadiminin ev-muzeyi yetmişinci illərdə açılmışdır. Molla Pənah Vaqifin Şuşa şəhərindəki əzəmətli məqbərəsi də 1981-ci ildə tikilib başa çatdırılmışdır. Bakıda Cəlil Məmmədquluzadənin, Məmməd Səid Ordubadinin, Müslüm Maqomayevin ev-muzeylərinin açılması barədə qərarlar da 1981-82-ci illərdə qəbul edilmişdir.\nBəs nə üçün o vaxta qədər bu işlər görülməmişdi? Ulu Öndər sonralar müsahibələrinin birində bu məsələlərdən danışarkən özünəməxsus müdrikliklə demişdi: "Əlbəttə, Azərbaycan, Bakı üçün bu, adi bir şey idi. Sadəcə olaraq bunu düşünən yox idi”. Bəli, məhz düşünən yox idi. Başqa sözlə desək, söhbət təkcə həmin görkəmli şəxsiyyətlərin xatirəsini əbədiləşdirməkdən getmirdi. Həm də məqsəd onların yaradıcılığı vasitəsilə azərbaycanlıların milli şüuruna, tarixi yaddaşına və mənəvi dünyasına təsir göstərərək dövlətçilik duyğularının sönməsinə imkan verilməməsindən ibarət idi. Məsələ bundadır ki, bu yolda bəzən çətin qərarlar da vermək lazım gəlirdi. Ola bilər ki, yuxarıda qeyd edilən şəxsiyyətlərlə bağlı hər hansı müsbət işin görülməsi Ulu Öndərin də qeyd etdiyi kimi "adi bir şey”, sadəcə barəsində düşünmək kifayət edəcək bir məsələ idisə, Hüseyn Cavidin qəbrini tapıb nəşinin qalıqlarını Azərbaycana gətirmək o qədər də asan iş deyildi. Çünki həmin dövrdə repressiya qurbanlarına münasibət kökündən dəyişməmişdi. H.Cavidin əsərləri çap olunmağa, teatrlarda göstərilməyə başlasa da, "millətçi”, "pantürkist” damğaları hələ də üstündən tam götürülməmişdi. Ulu öndər Heydər Əliyev H.Cavidin nəşinin Vətənə gətirilməsi və dəfni ilə bağlı da olduqca müdrik addım atdı. O, sonralar xatırlayırdı: "Şairin qızı Turan xanım çox istəyirdi ki, o, Bakıda, Fəxri xiyabanda dəfn olunsun. Mən təklif etdim ki, Cavid Naxçıvanda, anadan olduğu yerdə dəfn edilsin. Qoy tarix aydın etsin hansı təklif daha düz olub! Fəxri xiyabanda yan-yana yatan dahilər çoxdur, lakin Naxçıvan torpağında onun qəbri ziyarətgaha çevriləcək. Mən belə fikirləşdim ki, Cavidin qəbri üzərində Nizaminin, Vaqifin məqbərəsi kimi məqbərə tikilsin. Bundan qabaq isə biz Naxçıvanda onun ev-muzeyini açmışdıq. Zənnimcə, bu, tək xeyirxahlıq deyil, mənim öz xalqım qarşısında borcumdur. Əgər xalq o dövrdə mənə inanmışdısa, öz taleyini mənə tapşırmışdısa, mən onun haqqında düşünməli idim”.\nUlu Öndər yaradıcı ziyalılar üçün sərbəst düşüncə və iş şəraitinin təmin olunmasına çalışırdı. O, yaxşı başa düşürdü ki, milli özünüdərk prosesi onların fəaliyyətindən çox asılıdır. Onun köməyi ilə 1969-cu ildə "Qobustan” almanaxı nəşr edilməyə başladı. Qədim Gəncə şəhərinin adının yaşaması üçün "Yeni Gəncə” adlı rayon yaradıldı. Heydər Əliyev ilk dəfə "İran Azərbaycanı” əvəzinə "Cənubi Azərbaycan” siyasi-coğrafi termininin dövriyyəyə buraxılmasına nail oldu. Cənubi Azərbaycanla birlik, həsrət hisslərinin ədəbi ifadəsinə geniş imkanlar yaratdı. Bunun bariz nümunəsi kimi 1979-cu ildə Azərbaycan Yazıçılar İttifaqının Cənubi Azərbaycan üzrə katibi postu təsis edilməsini xatırlamaq kifayətdir.\nHeydər Əliyev Azərbaycana birinci dəfə rəhbərliyə başladığı ilk günlərdən xalqın tarixinə, ana dilinə hörmət ifadə edən cəsarətli addımlar atmaqdan çəkinmirdi. 1969-cu ildə bəziləri Azərbaycan tarixini saxtalaşdıraraq Bakı Dövlət Universitetinin açılmasını Azərbaycan Xalq Cümhuriyyətinin xidməti kimi deyil, respublikamızda sovet hakimiyyətinin qurulmasının nəticəsi kimi qələmə verməyə çalışır, müxtəlif bəhanələr gətirərək universitetin 50 illik yubileyini 1970-ci ildə, yəni Azərbaycanda sovet hakimiyyəti qurulmasının yubileyi ilə bir vaxtda qeyd etmək istəyirdilər. Lakin Heydər Əliyev buna imkan vermədi və universitetin 50 illiyini 1969-cu ildə qeyd etmək barədə qərar qəbul etdi. O, 1969-cu il noyabrın 1-də Bakı Dövlət Universitetində keçirilən yubiley mərasimində Azərbaycan dilində nitq söylədi. Bu həmin dövr üçün görünməmiş hadisə idi. O vaxta qədər respublikanın bütün rəhbərləri rəsmi toplantılarda yalnız rus dilində çıxış edirdilər.\nHeydər Əliyev hesab edirdi ki, milli ruhun yüksəlişinə təkan verən əsas şərtlərdən biri məhz ana dilidir. O, ana dilinin cəmiyyətin daxili institusional quruluşuna və konsolidasiyasına təsirini lazımınca qiymətləndirir, Azərbaycan dilinin dövlət dili səviyyəsində təsbit olunması ilə yanaşı, cəmiyyət həyatının bütün sahələrində geniş istifadə edilməsinə çalışırdı. Heydər Əliyevin təşəbbüsü ilə Azərbaycan tarixinə və ana dilinə aid araşdırmalar yüksək dövlət mükafatlarına layiq görülür, tədqiqatçılar bu sahələrdə daha səylə işləməyə həvəsləndirilirdilər. Bu bir həqiqətdir ki, Ulu Öndərin yorulmaz fəaliyyəti sayəsində Azərbaycan dilinin cəmiyyətdə dominant rolunun təmin edilməsi milli məfkurənin formalaşmasına, milli dövlətçilik ideyasının güclənməsinə və gələcəyin müstəqil Azərbaycanının yaradılmasına həlledici təsir göstərmişdir.\nXalqın gələcəyini düşünən lider\nÜmummilli Liderin Azərbaycana rəhbərliyinin birinci dövründə diqqət ayırdığı ilk məsələlərdən biri də təhsil və yüksəkixtisaslı kadrların yetişdirilməsi olmuşdur. 70-ci illərədək respublikadan SSRİ-nin başqa şəhərlərinə ildə cəmisi 50 nəfər tələbə göndərilirdi, onların da əksər hissəsi qeyri-azərbaycanlılar idi. Həmin mütəxəssislərin çox az qismi sonra Azərbaycana qayıdırdı. Heydər Əliyev bu məsələnin Mərkəzi Komitənin nəzarətinə götürülməsi barədə tapşırıq verdi, SSRİ-nin başqa şəhərlərinin, xüsusən Moskvanın, Leninqradın ali məktəblərinə göndərilən gənclərin sayının ilbəil artırılmasını və əksəriyyətinin azərbaycanlı olmasını tapşırdı. Beləliklə, 1975-ci ildə SSRİ-nin müxtəlif şəhərlərinə 400 tələbə, 1978-ci ildən isə 50-dən çox şəhərin ali məktəbinə ildə 800 nəfər tələbə göndərildi. Əslində bu, Azərbaycanın bir ali məktəbinin qəbuluna bərabər idi. Heydər Əliyev hər il başqa şəhərlərin ali məktəblərinə yollanan gənclərlə respublikanın partiya-sovet fəallarının görüşünü keçirir, onların qarşısında çıxış edirdi. Həmin illər respublikanın ali və orta ixtisas təhsili şəbəkəsi də genişləndirilmiş, 5 yeni ali məktəb, onlarla texnikum açılmışdı.\nHərbi təhsilin inkişafına da xüsusi diqqət yetirilirdi. O illərdə hazırlanmış yüksəkixtisaslı kadrlar sonralar müstəqil Azərbaycan dövlətinin ordusunun qurulması və möhkəmləndirilməsinə öz töhfələrini verdilər. Xatırladaq ki, 1970-1971-ci illərdə respublikanın rayonlarına hərbi komissar göndərməyə azərbaycanlı zabit tapılmırdı. Orduda azərbaycanlı generalların, zabitlərin sayı həddindən artıq az idi. Ümummilli Lider sonralar onu həddindən artıq qayğılandıran bu məsələ barədə deyirdi: "Çar dövründə müsəlmanlar orduya çağırılmırdılar, hətta elə bir vaxtda rus ordusunda bizim Əliağa Şıxlinski, Mehmandarov kimi generallarımız var idi. Niyə indi başqa millətlərin marşalı, generalları var, bizim isə yox?” Heydər Əliyev bu problemi də ardıcıl və sistemli şəkildə həll etdi. SSRİ-nin ali hərbi məktəblərinə azərbaycanlı gənclərin çoxlu sayda göndərilməsi üçün hərbi təmayüllü xüsusi internat məktəbi yaradıldı. Məktəbə qəbul olunanların əksəriyyəti azərbaycanlılar idi. Onlar 3 il oxuyub orta təhsil alır, hərbi hazırlıq keçir, rus dilini mənimsəyir, sonra isə müvəffəqiyyətlə ali hərbi məktəblərə qəbul olunurdular. Məktəbə 1937-ci ildə repressiya olunaraq güllələnmiş general Cəmşid Naxçıvanskinin adı verildi. Heydər Əliyev hər il Mərkəzi Komitənin Büro üzvləri ilə bərabər həmin məktəbə gedir, vəziyyətlə tanış olur və kollektiv qarşısında çıxış edirdi. Ulu Öndər sonralar o unudulmaz anları fəxrlə yada salaraq deyirdi: "Çox sevinirdim ki, onun məzunları - azərbaycanlılar zabit olurlar, sovet ordusunda qulluq edirlər. Əgər Azərbaycan öz suverenliyi, tam azadlığı barədə fikirləşirsə, o, ilk növbədə öz milli ordusu, milli zabitləri barədə fikirləşməlidir. Mən bunların hamısını düşünürdüm”.\nHeydər Əliyev Bakıdakı Azərbaycan SSR Ali Soveti adına Hərbi Məktəblə də bağlı vəziyyəti nəzarətə götürdü: "Aydınlaşdırdıq ki, hər il qəbul olunan 350 nəfər kursantın ancaq 10-15 nəfərini azərbaycanlılar təşkil edir. Xətai rayonu ərazisində Kirov adına Ali Hərbi Dəniz Donanması məktəbi var, özü də ölkədə olan Ali Dəniz Donanması məktəbləri arasında fərqlənir. Burada xarici tələbələr də oxuyurlar. Məktəbə ildə bir, ya iki azərbaycanlı qəbul olunurdu. Biz bu sahədə də lazımi tədbirlər gördük. Azərbaycanın ərazisində olan bu iki ali hərbi məktəbə qəbul olunan azərbaycanlıların sayını bir neçə dəfə artırdıq. Ümumiyyətlə, 1980-81-ci illərdə hər il ölkənin ali hərbi məktəblərinə ildə 800 nəfərdən çox gənc azərbaycanlı göndərməyə nail olduq. Tarixdə ilk dəfə Bakı Ali Hərbi Məktəbinə rəis azərbaycanlı - general Bərşadlı təyin olundu. Xəzər Hərbi Dəniz Donanmasının Komandanı isə azərbaycanlı admiral Qasımbəyov oldu. 1967-70-ci illərdə azərbaycanlılardan Hüseyn Rəsulbəyov adlı bircə general-leytenant rütbəli adamımız vardı. O, Bakı hərbi hava müdafiəsi dairəsində raket qoşunlarına komandanlıq edirdi. Sonra isə ordu sıralarında azərbaycanlı generalların sayı artdı. Tofiq Ağahüseynov Bakı Hərbi Hava Müdafiəsi Dairəsi rəisinin birinci müavini təyin edildi. O, azərbaycanlıların içərisində ən yüksək hərbi rütbə - general-polkovnik rütbəsini almağa layiq görüldü”.\nHeydər Əliyev hərbi-vətənpərvərlik hisslərinin gücləndirilməsi, eyni zamanda azərbaycanlıların qəhrəmanlığı və hərbi şücaətlərinin təbliği istiqamətində böyük işlər görürdü. O, İkinci Dünya müharibəsində Azərbaycanın və xalqımızın oynadığı rolun düzgün qiymətləndirilməsinə çalışırdı. 1970-ci illərdə Heydər Əliyevin təşəbbüsü ilə Taqanroqda 416-cı Azərbaycan diviziyasının şərəfinə möhtəşəm xatirə ansamblı, Sevastopolda Sapun Qora ərazisində 77-ci Azərbaycan diviziyasının şərəfinə isə böyük abidə ucaldılmışdı. Heydər Əliyev Bakı şəhərinin, Azərbaycan neftçilərinin nasizm üzərində qələbədə həlledici rol oynadığını və bu faktın dünya miqyaslı tarixi əhəmiyyət daşıdığını SSRİ rəhbərliyi tərəfindən qəbul edilməsinə çalışmış, 1978-ci ildə Bakının "Lenin” Ordeni ilə təltif edilməsinə nail olmuşdu.\nQısa müddət ərzində qazanılan böyük uğurlar Sovet İttifaqı miqyasında da diqqəti cəlb etmiş və Azərbaycan rəhbərinin şəxsiyyətinə marağı artırmışdı. Təsadüfi deyil ki, Heydər Əliyev 1976-cı ildə daha yüksək siyasi statusa layiq görülərək Sov.İKP MK Siyasi Bürosunun üzvlüyünə namizəd seçilmişdi. Bu isə onu bir sıra digər müttəfiq respublikaların başçılarından fərqləndirirdi. Ulu Öndər sonralar bildirirdi ki, o, bu üstünlükdən öz xalqının mənafeyi üçün səmərəli istifadə etmişdir: "SSRİ Nazirlər Sovetindəki əlliyə yaxın nazirdən hansına telefon etsəydim, Azərbaycan üçün hər hansı mühüm işin görülməsi onlar üçün əmr sayılırdı. Bu şəraitdən Azərbaycan üçün istifadə etdim”.\nBütün varlığı ilə doğma diyara bağlı rəhbər\n1982-ci ilin sonlarında Heydər Əliyev Sov.İKP MK-nın Siyasi Büro üzvü seçildikdən və SSRİ Nazirlər Soveti sədrinin birinci müavini təyin olunduqdan sonra da iş yükünün ağırlığına, 60-dan çox sahəyə cavabdehlik daşımasına baxmayaraq, Azərbaycanla daim yaxından maraqlanmış, respublikanın sosial-iqtisadi, mədəni və digər sahələrdə tərəqqisi naminə əlindən gələn köməyi əsirgəməmişdir. Heydər Əliyev Moskvada olduğu dövrdə neft-qaz sənayesinin və digər sahələrin inkişafına diqqət yetirir, mühüm obyektlərin maliyyələşdirilməsi üçün SSRİ Dövlət Plan Komitəsi qarşısında məsələ qaldırırdı. Nəticədə, 1985-ci ildə "Çıraq”, 1987-ci ildə "Azəri” yatağı kəşf edildi. Təməli hələ 1978-ci ildə qoyulan Dərin Özüllər Zavodu onun köməyi sayəsində 1984-cü ildə istismara verildi və 1986-cı ildə isə layihə gücünə çatdırıldı. Bundan əlavə, Azərbaycanın şimal-qərb bölgəsini mərkəzi nəqliyyat şəbəkəsi ilə bağlayan 160 kilometr uzunluğunda və ən çətin sahədən keçən Yevlax-Balakən dəmir yolu Ulu Öndərin birbaşa qayğısı ilə çəkilib, 1985-ci ildə istifadəyə verildi. Həmin xəttin tikintisi zamanı burada yeni stansiyalar, yaşayış evləri, uşaq bağçaları, məktəblər inşa edildi.\nHeydər Əliyev Bakı metrosunun inkişafı istiqamətində əvvəlki illərdə başlanılan işlərin davam etdirilməsini öz nəzarətində saxlayırdı. 1985-ci ilin dekabrında "Elmlər Akademiyası”, "İnşaatçılar”, "XI Qızıl Ordu” (indiki "20 Yanvar”) və "Memar Əcəmi” stansiyaları istifadəyə verildi.\nSu nəqliyyatı infrastrukturu da diqqətdən kənarda qalmadı. 1985-ci ildə Xəzərdə yeni bərə keçidi açıldı. Bu bərə Azərbaycanı Qazaxıstanla birləşdirdi. Dənizə "Sovet Dağıstanı” və "Sovet Tacikistanı” gəmiləri gətirildi. Ümumiyyətlə, həmin dövrdə Xəzər dəniz gəmiçiliyində donanmanın üçdəbiri təzələndi.\nHeydər Əliyev bütün imkanlardan istifadə edərək Azərbaycan mədəniyyətinin xaricdə tanıdılmasına və beynəlxalq mədəni əlaqələrinin yaradılmasına dəstək verirdi. Həmin dövrdə bir sıra beynəlxalq konfrans, simpozium, dekada və yarmarkalar Bakıda keçirilirdi. Dünyanın məşhur aktyorları, rejissorlar və digər incəsənət mütəxəssisləri Bakıya ezamiyyətə gəlir, azərbaycanlı sənətkarlarla mədəni mübadilə edirdilər. Bakıda beynəlxalq kino həftələrinin keçirilməsi isə artıq ənənəvi xarakter almağa başlamışdı. 1983-cü ildə Azərbaycanın paytaxtında Danimarka, 1984-cü ildə Hindistan, 1986-cı ildə Misir, Rumıniya, Çexoslovakiya, Bolqarıstan, 1987-ci ildə isə Çin kino filmləri həftələri keçirilmişdi.\nHeydər Əliyevin SSRİ Nazirlər Soveti Sədrinin birinci müavini təyin edilməsi onun Azərbaycan səhiyyəsinə olan nəzarətini, diqqətini daha da artırmışdı. Ulu Öndər sonralar bu dövrü belə xatırlayırdı: "Mən Azərbaycana rəhbərlik etdiyim zaman, sonra SSRİ-nin rəhbərliyində olduğum illərdə daim səhiyyə ilə, tibb elmi ilə yaxın olmuşam, ona qayğı göstərmişəm və hesab edirəm ki, çox işlər görmüşəm. Mənim o vaxt həm onkoloji, həm kardioloji, həm ürək cərrahiyyəsi, həm oftalmoloji mərkəzlərin, başqalarının yaranmasında, inkişaf etməsində çox səylərim olmuşdur”.\nUlu Öndərin bu illər ərzində doğma Vətəni, yurdu naminə gördüyü işlərin hamısını bir məqalədə əhatə etmək, bütün məsələlərin dərin təhlilini vermək mümkün deyildir. Lakin elmi şəkildə sübut olunmuş həqiqət ondan ibarətdir ki, Heydər Əliyevin Azərbaycana rəhbərliyinin ilk dövründə xalqın qədim ənənələrə malik dövlət idarəçiliyi mədəniyyəti yenidən dirçəldilmiş, milli-mədəni oyanışda böyük dönüş başlanmış və gələcəkdə müstəqil dövlətçiliyin bərpası üçün əsaslı iqtisadi-mədəni zəmin hazırlanmışdır. Ulu Öndərin sovet dövründəki fəaliyyətinin başlıca əhəmiyyəti ondan ibarətdir ki, ilk növbədə, milli özünüdərk prosesi sovet ideoloji sisteminin buxovlarına baxmayaraq ardıcıl davam etdirilmişdir. Digər tərəfdən, həmin illərdə baş vermiş dəyişikliklərin vüsəti, ictimai və iqtisadi sahədə aparılmış köklü islahatlar və xalqın maddi rifahının keyfiyyətcə yeni səviyyəyə yüksəlməsi müstəqil Azərbaycanın yaranmasına aparan tarixi yolun salnaməsində ən parlaq səhifələrdir. Tam inamla demək lazımdır ki, indiki mərhələdə Azərbaycanın dövlət suverenliyi və iqtisadi müstəqilliyi, xarici iqtisadi əlaqələrinin müntəzəm surətdə genişlənməsi və dünya iqtisadi sistemində öz yerini getdikcə möhkəmləndirməsi həm də 1970-80-ci illərin əvvəllərində təməli ümummilli lider Heydər Əliyev tərəfindən qoyulmuş potensiala əsaslanır.\nAzərbaycan xalqı və dövləti ulu öndər Heydər Əliyevin zəngin irsinə böyük hörmətlə yanaşır, onu qoruyur və ondan bəhrələnir. Bu gün Ümummilli Liderin siyasi xəttini yaradıcılıqla davam etdirən Prezident İlham Əliyev Azərbaycan Respublikasının müstəqil dövlətçilik tarixinə yeni şanlı səhifələr yazır.\nAzərbaycan Respublikası Prezidentinin İctimai-siyasi məsələlər üzrə köməkçisi,\nAtəşkəs iriçaplı pulemyotlarla 21 dəfə pozulub\t 25 Avqust 2019, 09:50\nNəzakət Məmmədova: “Ermənistan satellit rolunda çıxış edir” (530) 19 Avqust 2019, 19:15\nPlanlaşdırılmış terror və terroru dəstəkləyənlər - Video - Fotolar (527) 19 Avqust 2019, 12:45\nTerror, sui-qəsd, iğtişaş, silahlı təxribatlar pislənməlidir (461) 20 Avqust 2019, 19:15\nXarici güc mərkəzlərinin əsas təbliğat vasitələri - Fotolar (412) 21 Avqust 2019, 17:30\nİnsanlığa yaraşmayan hərəkət (393) 21 Avqust 2019, 19:45\nMedia prinsiplərini pozmadan İP qazanmağın yolu (359) 22 Avqust 2019, 14:45\nYas mərasimini siyasi avantüra vasitəsinə çevirmək cəhdi (302) 22 Avqust 2019, 12:15\nUşaqların arzularını yerinə yetirən “Xızır baba” - Fotolar (270) 24 Avqust 2019, 09:30


erməni təxribatı – Səhifə 5 – Yenicag.Az\nAna Səhifə erməni təxribatı Səhifə: 5\nerməni təxribatı etiketinə aid xəbərlər.\nAtəşkəs rejimi 84 dəfə pozulub.\nCəbhədən ən son xəbər - Erməni təxribatı davam edir\nAtəşkəs rejimi 113 dəfə pozulub.\nAzərbaycan ordusunun mövqeləri atəşə tutuludu\nCəbhədə erməni təxribati\nErmənilər atəşkəsi pozub.\nAtəşkəs rejimi 79 dəfə pozulub.\n“Bəlkə azərbaycanlılarla bağlı şəxsi müstəvidə xoşagəlməz yaşantısı olub...” - Amaşov Zaxarovadan yazdı\nYeni Çağ Media Qrupu İyun 18, 2018\nMətbuat Şurasının sədri, millət vəkili Əflatun Amaşov Rusiyanın Xarici İşlər Nazirliyinin İnformasiya və Mətbuat Departamentinin rəhbəri Mariya Zaxarova haqqında yazıb


Frenk Zapata indi də uçan maşın üzərində işləyir - VİDEO\n"Flyboard Air" insana tək uçmaq imkanı verən, qaz turbini ilə işləyən şəxsi uçuş aparatıdır. Qurğu bel çantası kimi kürəyə birləşdirilir və reaktiv dartma gücünün köməyi ilə insanı havaya qaldırır. Dartma gücü qurğunun yerə yönəltdiyi reaktiv axın sayəsində yaranır.\nQurğunu ixtira edən fransız motorlu qayıqçısı Franky Zapata (Frenk Zapata) bu həftə "Flyboard Air" ilə La-Manş boğazını keçib. Bundan əvvəlsə o, başqa bir ixtirası ilə reaktiv xizək mükafatında qalib olmuşdu. Zapata La-Manş boğazını keçərkən yolda sürətinin saatda 170 kilometrə çatdığını deyib. Sınaq bir gəmi və üç helikopterin müşayiəti ilə baş tutub.\nFranky Zapata ötən ay öz futuristik uçuş qurğusu ilə Bastiliya Günü münasibətilə keçirilən hərbi parada qatılıb və bununla ictimaiyyətin diqqətini daha çox cəlb edib. Bu texnologiyada maraqlı olan Fransa ordusu bu yaxınlarda Zapata-nın Z-AIR şirkətinə 1.3 milyon avro dəyərində qrant da verib. Fransanın müdafiə naziri bu qurğudan logistika platforması kimi, hətta hücum aparatı kimi istifadə edilə biləcəyini deyib.\n"Mən öz uçan maşınımın üzərində işi bitirməliyəm. Bu ilin sonuna qədər onu təqdim etməliyəm. Evə gedib balaca bir məzuniyyət götürəcəyəm. Ondan sonra komandamın köməyi ilə dayanmadan işləyəcək, onu vaxtında çatdıracağam" – Zapata "Flyboard Air" ilə La-Manş boğazını uğurla keçəndən sonra Fransanın BFM TV xəbər kanalına müsahibəsində deyib.\nFranky Zapata-nın uçan maşın yaratmaq təşəbbüsünü dəstəkləyən şirkətlərin sayı-hesabı yoxdur. İxtiraçının bundan əvvəlki uğurları onu çox uğurlu mövqeyə çatdırıb. Ancaq Zapata "Uber"lə birlikdə çalışıb son nəticədə uçan taksi seqmentinin pioneri olmaqda maraqlı deyil. O, yarış maşını düzəltmək istəyir.\nİxtiraçı artıq bir müddətdir ki, heç kimə bildirmədən uçan maşın layihəsinin üzərində çalışdığını etiraf edib. Bu maşını quraşdıran zaman o, "Flyboard Air"i hazırlayarkən ixtira etdiyi texnologiyaya əsaslanır, ancaq bu dəfə onu bir qədər da təkmilləşdirir.


Qızımızı hansı ruhda tərbiyə edək? - ARAŞDIRMA » Ahlibeyt.ge\nAhlibeyt.ge » İslam elimləri » Qızımızı hansı ruhda tərbiyə edək? - ARAŞDIRMA\nQızımızı hansı ruhda tərbiyə edək? - ARAŞDIRMA\nTarix: 23-12-2020, 10:30\nBölmə: İslam elimləri, Ailə\nƏvvəllər layiqli bir qızın bir tərifi var idi: ev işlərini görə bilən nəcib və əxlaqlı qız layiqli qız hesab edilərdi. O qız ki, evdə də, bayırda da iffətli olar və naməhrəmlə rabitə qurmağı sevməz, valideynlərinin və ərinin sözünü eşidən olar...\nAncaq bu gün vəziyyət tamamilə dəyişmişdir. Bu gün dəyərlər dəyişmişdir və bir qızın naməhrəmlə saatlarla söhbət etməsi və telefonda çatlaşması çoxları tərəfindən heç də mənfi qaşılanmır.\nBu gün əgər mətbuatın dili ilə layiqli qızı tərif etmək istəsələr, həyatda müvəffəqiyyət qazanan qızlar termininə vurğu edərlər. Bir qız ki, müəyyən zəminədə müvəffəqdir, məsələn, çempiondur.\nBu qızda istər nəcibliyin və əxlaqın nümunəsinə rast gələsən, istər də gəlməyəsən, bir qadının ev işlərində bilməli olduğunu istər bilsin, istərsə də bilməsin, ana olmaq ləyaqətinə istər malik olsun, istərsə də olmasın - onu layiqli bir qız nümunəsi edib cəmiyyətdə tanıdırlar. Belə yanaşmada zahir mühüm olur, dəyərlər deyil.\nHəyat göstərir ki, məşhur bir insan, həm də yaxşı həyat yoldaşı olmaq deyildir. Bəzən də yaxşı bir idarə müdiri olan qadın yaxşı bir ana olmaq demək deyildir.\nƏksinə, ola bilər ki, bu günün texnologiyasından agah olmayan və savadı az olan bir ana daha çox yaxşı ana ola bilər.\nBu gün qızlarımızın həqiqi xanım ruhiyyəsində tərbiyə olmağa ehtiyacları vardır. Bir qadının elmli və savadlı olması da dəyərdir. Ancaq bir qızın ana və ya yaxşı həyat yoldaşı olmağına kölgə salmamalıdır.\nBir qız o zaman səadətə çatar ki, həqiqi xanımlıq sifətinə bürünər. Bu gün qadınların çoxunun depressiyaya düşməsinin səbəblərindən biri də budur ki, qadınlıq ruhiyyəsindən uzaq düşüblər.\nBir qız əgər xanım olduğunu dərk edərsə, ruhu sağlam olar. Qadın zəif və lətifdir və o, kişi kimi deyildir. Əgər bir qadın kişi kimi hədəflərə malik olub, onların meydanına qədəm basarsa, zərifliyini və qadınlığını itirər. Hər gün öz qadın dünyasının lətafət və zərifliyindən məhrum olar.\nOna görə də gərək qızlarımıza hələ kiçik yaşlarından elə mədəniyyət və peşə dalınca getmələrini istəyək ki, qadınlıq ruhiyyəsini əldən verməsinlər. Qızlarımız bunu dərk etməlidirlər ki, onların ilk vəzifəsi - yaxşı həyat yoldaşı və yaxşı ana olmaqdır. Sonra isə peşə və sənət gələr.\nBeləliklə, layiqli qadın o qadındır ki, həm yaxşı həyat yoldaşı olsun, həm də yaxşı ana, həm də yaxşı vətəndaş. Belə bir qadın şübhəsiz ki, elm meydanında da müvəffəq ola bilər. Layiqli qadın o qadındır ki, iffətini qoruyar, nəcibdir, sağlam ailəyə malik olar, saleh övladlar tərbiyə edər.\nLayiqli qadın o qadındır ki, Allahın buyurduqlarına əməl edər, vacibatlarını yerinə yetirər. Valideynlərinə və həyat yoldaşına qarşı olan haqlarını tanıyar və onlara riayət edər.\nHəzrət Davudun (ə) behiştdəki yoldaşının məqamı\nƏgər Həzrət Fatimə (s.ə) olmasaydı


Kamran Bayramov: Xüsusi nümayəndələr institutu ölkəmizin regional siyasətində yeni idarəetmə modelinin formalaşmasına xidmət edəcək - AZƏRTAC – Azərbaycan Dövlət İnformasiya Agentliyi\nİşğal altında 30 ilə yaxın müddət ərzində olmuş və müzəffər Azərbaycan Ordusu tərəfindən işğalçılardan azad edilmiş torpaqlarımız erməni separatçıları və terrorçuları tərəfindən xarabalığa çevrilib, dövlətimizə və xalqımıza məxsus olan tarixi, dini və mədəni abidələr məhv edilib, təbii sərvətlər talanıb.\nDeputat bildirib ki, fərqli xüsusiyyətləri olan bu ərazilərdə, təbii ki, işğal səbəbindən heç bir idarəetmədən söz gedə bilməzdi. Hazırda da həmin ərazilərin əksər hissəsi bərbad vəziyyətdədir, orada bərpa, abadlıq-quruculuq işləri aparılmalıdır, torpaqlara qayıdacaq soydaşlarımızın həyati tələblərinə cavab verən müvafiq infrastruktur yenidən qurulmalıdır.\nBununla yanaşı, işğaldan azad olunmuş ərazilərin xüsusi vəziyyəti həmin ərazilərdə fərqli və yeni idarəetmə sisteminin təşkilini tələb edir. Ərazilərdə layiqli və səmərəli regional siyasətin həyata keçirilməsi, həmin ərazilərin planlaşdırılması, ümumiyyətlə Qarabağ bölgəsinin sürətli inkişafının təmin edilməsi üçün dayanıqlı və təkmil idarəetmə sistemi və mexanizmləri qurulmalıdır. Bu baxımdan Prezidentin xüsusi nümayəndələr institutunun təsis olunması haqqında yanvarın 19-da imzaladığı Fərman müstəsna əhəmiyyət kəsb edir.\nFərmana əsasən xüsusi nümayəndələrin əsas vəzifələrinə işğaldan azad olunmuş ərazilərdə quruculuq, bərpa və yenidənqurma işlərinin sürətləndirilməsi, bu sahədə dövlət orqanlarının və digər təşkilatların əlaqələndirilmiş fəaliyyətinin gücləndirilməsi, habelə idarəetmədə çevikliyin və səmərəliliyin artırılması daxildir.\nÖlkəmiz üçün yeni bir institut olan xüsusi nümayəndələrin isə Prezidentə birbaşa tabeçiliyi, onu həmin ərazilərdə təmsil etməsi ölkəmizin regional siyasətində yeni idarəetmə modelinin formalaşmasına, bu qurumların səmərəli və faydalı olacağına xidmət edəcək.\nAZERTAG.AZ :Kamran Bayramov: Xüsusi nümayəndələr institutu ölkəmizin regional siyasətində yeni idarəetmə modelinin formalaşmasına xidmət edəcək


ABŞ-da diasporumuzun durumu necədir? | Rüfət Əhmədzadənin bloqu\n← Rüfət Əhmədzadə- Dəyişdim\nMənə bir məktub yaz →\nƏsas səhifə » Ordan-burdan » ABŞ-da diasporumuzun durumu necədir?\nABŞ-da diasporumuzun durumu necədir?\nSentyabr 23, 2012 tarixində rufatahmad tərəfindən göndərildi\nDavud Turan: “Amerikadakı fars və erməni diasporu çox zaman eyni mövqeyi bölüşür”\nÇox zaman dünya siyasətində mühüm məsələlərin və ideyaların diplomatlatik korpuslar və beynəlxalq təşkilatların yox, məhz diasporun vasitəsilə həyata keçirildiyinin şahidi oluruq. Şübhəsiz ki, diaspor və lobbi güclü dövlətlərin kiçik və inkişaf etməkdə olan digər dövlətlərə münasibətini də tənzimləyə bilir. Kiçik və həm də çox zəif bir dövlət olan Ermənistanın Azərbaycan və Türkiyə üçün necə problemlər yarada bilməsini də məhz diaspor amili ilə izah etmək olar. Təbii ki, bəzi Qərb diplomatlarının regiona ermənipərəst yanaşmasında, ABŞ Konqresi, Avropa Parlamenti, Fransa Senatı və digər ölkələrin parlamentlərində Azərbaycanın maraqlarına uyğun olmayan sənədlərin qəbulunda erməni diasporçuların “zəhməti”az deyil.\nTəbii ki, ermənilərin Avropa və Amerikada möhkəmlənərək lobbi formalaşması 20-ci əsrin əvvəllərinə təsadüf edir. Azərbaycan diasporu isə yalnız müstəqil dövlətimizin yaranması və sərhədlərin açılmasından sonra Qərbdə formalaşmağa başlayıb. Lakin Azərbaycan diasporundan danışarkən, əvvəl İrandakı şah rejimindən, sonra da İslam rejiminin repressiyalarından Qərbə pənah aparıb orda məskunlaşan güneyli soydaşlarımızı da unutmaq olmaz. Onlar müstəqil dövlətimizin vətəndaşlarından daha əvvəl Qərbdə məhkəmlənmiş və diasporçuluq fəaliyyətinə başlamışlar. 1990-cı illərə qədər bu diasporun əsas fəaliyyəti sırf Güney Azərbaycandakı insna hüquqlarına yönəldilmişdi, son illlərdə isə Qərbdəki azərbaycanlılar bir araya gələrək, Qarabağ məsələsində ortaq mövqe qoymağa başlayıblar. Burada Azərbaycanın da dövlət olaraq diasporçulara verdiyi dəstəyi qeyd etmək yerinə düşər.\nDigər tərəfdən, Azərbaycan və Türkiyə diasporunun da son zamanlar bir araya gəlməsi, birgə tədbirlər keçirməsi sevindirici haldır. Lakin onlar bunun öhdəsindən necə gəlirlər? Ümumiyyətlə, diasporçularımızın Qərbdə, xüsusən də dünyanın lider dövləti sayılan ABŞ-da imkanları nə səviyyədə qiymətləndirilə bilər? Və hansı problemlər var ki, onların aradan qaldırılması gərəkir?\nAmerikadakı diasporumuzun durumu barədə “Cəmiyyət” qəzetinin suallarını ABŞ-da yaşayan politoloq, Güney Azərbaycan Sosial-Kültürel Araşdırmalar Mərkəzinin (GünASKAM) rəhbəri Davud Turan cavablandırdı.\nO bildirdi ki, Amerikada diaspora məsələsi çox əhəmiyyətlidir: “Burada bütün siyasi güc bu diaspor işi ilə qabağa gedir. Nə qədər güclü diaspora sahib olsanız, o qədər də Amerika dövləti ve ictimaiyyətinə təsir edə bilərsiniz. Bu reallığı son illərde Azərbaycan ve Türkiyə diasporçuları da başa düşüblər. Ona görə də, daha çox birgə hərəkət edirlər. Çünki her ikisinin də müştərək mənfəətləri var. Azərbaycanla Türkiyənin maraqları bölgədə və dünyada toqquşmur. . Güneyliler isə diaspora ve bir çox məsələlərdə quzey diasporunun yanında olub onu güclendirmək istəyirlər. Əlbəttə, İran diasporu da fəaliyyət göstərir. Bu diaspora içerisinde güneyliler yer almırlar. Çünki istəkleri fərqlidir. Amma quzeyli soydaşlar ilə ortaq milli maraqları olduğuna görə birgə işləyirlər. İstər Qarabağ məsələsi, istər Güney Azərbaycandakı milli oyanış amili, istərsə də “erməni soyqırımı” məsələsində fəaliyətimizi birləşdirməyə və vahid cəbhədən çıxış etməyə çalışırıq”.\nKonqresmen Dana Robrabaxer Güney Azərbaycan türklərinin hüquqları məsələsini gündəmə gətirməyə çalışır, bu məsələ, ümumiyyətlə bütövlükdə dövlət olaraq götürsək, İran məsələsi Amerika cəmiyyətində necə müzakirə olunur?\nD.Turan söylədi ki, Güney Azərbaycan məsələsi Amerika cəmiyyətində elə də çox kök salmayıb.\n“Konqresmen Dana Rohrabaxer ilk dəfə olaraq Güney məsələsini ciddi şəkildə Amerika gündəmine getirmek istəyir. Güney Azərbaycan reallığı Amerika cəmiyyətinin gündəminə gələrsə, fikrimcə, uğurlu olacaq. Çünki orada ciddi bir insan haqları pozuntusu var.Əlbəttə, Rohrabaxerə qarşı fars diasporu hərəkətə keçib. Ona yanlış məlumatlar verərək fikrindən döndərməyə çalışırlar. Biz də Azərbaycan diasporu olaraq bu konqresmenə dəstək və məlumat məktubu hazırlayaraq göndərməyi planlaşdırmışıq. Bu məsələni dünya səviyyəsində işaqlandırmaq və təbliğ etmək lazımdır. Belə düşünürəm ki, bundan sonra regiona yanaşmada Güney Azərbaycan məsələsi daim diqqətdə olacaq”.\nO qeyd etdi ki, fars və erməni diasporçuları daha çox birgə fəaliyyət göstərirlər: “İran diasporçuları arasıda şahçılar da az deyil və onlar Rza Pəhləvinin ətrafında biləşiblər. Şahçılar son zamanlar çox fəal olsalar və konstitusiyalı monarxiya təklif etsələr də hesab etmirəm ki, İranda şah rejiminin bərpasında maraqlı ola bilər. Demokratik görünən fars diasporçuları isə güneylilərə güzəştə getmək istəmirlər və iddia edirlər ki, əgər İranda azərbaycanlların milli haqları tanınsa, İranın bütövlüyü təhlükə altına düşər. Ermənilər də hər vəchlə bizə mane olmağa çalışır. Belə olduğu halda, ümid ancaq Azərbaycan və Türkiyə diasporçularının birliyinə qalır. Həmçinin Azərbaycana qarşı ittihamlar və İran məsələsində yəhudi diasporunun da dəstəyindən faydalana və bəzi məqamlarda birgə hərəkət edə bilərik. Fikrimcə, bu istiqamətdə müəyyən addımlar atmaq lazımdır”.


Hüseyn Abdullayev prezidentliyə namizədliyini irəli sürdü-MÜRACİƏT – AVROPANIN SƏSİ\nEditor October 13, 2017 Hüseyn Abdullayev prezidentliyə namizədliyini irəli sürdü-MÜRACİƏT2017-10-13T14:30:42+00:00 Avropadakı azərbaycanlılar, Azərbaycan, Xəbər No Comment\nFoto: Hüseyn Abdullayev\nHazırda Almaniyada siyasi mühacir həyatı yaşayan məşhur siyasətçilərdən keçmiş millət vəkili Hüseyn Abdullayev Azərbaycan xalqına müraciət edib. Müraciətində Hüseyn Abdullayev Azərbaycan Respublikasının prezidenti vəzifəsinə 2018-ci ildə keçiriləcək seçkilərdə namizədliyini irəli sürəcəyini elan edib:\nMəlumat üçün sizlərə bildirməliyəm ki, mən Hüseyn Abdullayev gələn il Azərbaycanda keçiriləcək prezident seçkilərində öz namizədliyimi irəli sürmək niyyətindəyəm. Əminəm ki, bu yüksək vəzifəyə seçildiyim təqdirdə dağılmaqda olan iqtisadiyyatımızın bərpa edilməsini, eləcə də hüquq, məhkəmə, vergi, təhsil, səhiyyə və digər vacib sahələrdə köklü və radikal islahatların aparılmasını təmin etmək gücündəyəm.\nBilirəm, bu qərara gəlməyim Bakıdakı bir çox xain qüvvələri ciddi şəkildə narahat edəcək və onlar tərəfindən şəxsimə qarşı yönəlmiş çirkin qarayaxma təbliğatlara start veriləcəkdir. Çünkü onlar yaxşı bilirlər ki, mənim Azərbaycana qayıtmağım onların kriminal əməllərinə, cəzasızlığına, korrupsiyasına və qudurğançılığına son qoymaq deməkdir. Bəri başdan həm onlara, həm də uzun illər onlarla işbirliyində olan bəzi saxta və cib müxalifət funksionerlərinə bəyan edim ki, onların heç bir avantürası məni öz yolumdan və doğma xalqıma xidmət etmək arzusundan çəkindirə bilməz. Önəmli olan millətimizin istəyi və qərarıdır. Əgər canım qədər sevdiyim Azərbaycan xalqı mənə etimad göstərib, bu vəzifəyə layiq görərsə, qayıdıb öz ölkəmə, doğma yurduma və millətimizin xoşbəxt, firavan və hüzur içində yaşamasının təmin edilməsinə çalışaram. Hesab edirəm qanında əsl azərbaycanlı qanı axan hər bir övlad üçün bundan gözəl və bundan böyük arzu, niyyət ola bilməz. Vətənə xidmət ən böyük ibadətdir. Mən ömrüm boyu bu arzu və bu amalla yaşamışam. Həyatım boyu hər bir uğurumu hamımız üçün doğma olan Azərbaycanımızın adına bağlamışam. Mənim prezident olmaq iddiamın tək bir səbəbi varsa, o da ölkəmizi inşaf etmiş azad, demokratik ve güclü iqtisadiyyata sahib olan dövlətlərin sırasında görmektir.\nBizim xalqımız çox istedadlı və bacarıqlıdır. Xalqımız o zaman Vətənimiz üçün böyük uğurlara imza ata bilər ki, hər bir vətəndaşın hüquq və demokratiya yolunda zəfərlər əldə etməyi özünün həyat normasına çevirə bilsin.\nAzərbaycanın Ana Yasasına görə hər bir vətəndaşın prezident olmaq, seçib-seçilmək hüququ var. Çox təəssüflər olsun ki, ən adi vətəndaş hüquqlarınız əlinizdən alınıb. Mən prezident seçiləcəyim təqdirdə, dövlət quruculuğunda ölkə vətəndaşlarının iştirakı modelini dövlət sisteminə çevirəcəyəm. Hər bir millət və dövlət o zaman güclü olur ki, ölkənin quruculuq işlərində bütün insanlar bərabər şəkildə bu prosesdə iştirak edir. Bu hüquqlar əlinizdən alındığı üçün, uzun illərdir ölkəmizdə qanunsuzluq, cəzasızlıq, kütləvi işsizlik və digər problemləri hamılıqla yaşamaq məcburiyyətində qalmışıq. Mən prezident seçiləcəyim təqdirdə, ölkəmizi ancaq mütəxəssislər idarə edəcək. Milli gəlirlərimiz bərabər şəkildə vətəndaşlar arasında paylanılacaq. Alimlərin, müəllimlərin, həkimlərin və ziyalıların maaşları prezidentin maaşından bir neçə dəfə çox olacaq. Bunu qəti şəkildə bildirirəm. Korrupsiyanın kökünü isə birdəfəlik siləcəyəm. Gənclik siyasətini dövlətin ən ali qanunları ilə təmin edəcəyəm. İndiyə qədər olan “xəlvəti iqtisadiyyat”a amnistiya tətbiq edəcəyəm. Ölkəmizin bütün istehsal vasitələrini rəsmiləşdirəcək və milli gəlirimizi daxili istehsalın sayəsində gücləndirəcəyəm. “Traybalizm”, “tayfaçılıq” və “yerlibazlıq” siyasətinə son qoyacağam. Hər bir azərbaycanlının qürurla və alnıaçıq şəkildə yaşayacağı bir dövlət modelini rəsmiləşdirəcəyəm.\n2018-ci il prezident seçkiləri Azərbaycanın taleyüklü məsələsi kimi dəyərləndirilməlidir. Ya bizlər hamılıqla əl-ələ verib demokratik bir dövlət düzəni yaratmalıyıq, ya da orta əsrlərdəki feodalizmin bataqlığında daha da əzilib məhv olacağıq. Seçim hər birinizin haqqıdır. Unutmayın ki, öz gücünə və qüdrətinə inanan xalqlar tarix boyu hər zaman böyük qələbələr çalmışlar. Uca Tanrıdan xalqımızın məhz bu qələbə şansını əldə etməyini diləyirəm.\nHüseyn Abdullayev”, Facebook səhifəsindən,\nUlduz, Paris, 13.10.2017\n« Tanınmış hüquqşünas Aslan İsmayılov haqqında yazılan sərsəm yazılara münasibət bildirib\nİspan hökuməti ötən günlərdə tutulan Türk jurnalisti Doğan Akhanlının Türkiyəyə təhvil verməməyə qərar verdi. »


Çexiya embarqonu pozaraq Azərbaycana silah göndərir? » Toplum.tv Azərbaycanda özəl xəbərlər, araşdırmalar, təhlillər və müsahibələrin tək ünvanı\n10:51, 19 Sentyabr 2019 (Cümə axşamı) 166\nÇexiya embarqonu pozaraq Azərbaycana silah göndərir?\nÇexiya Respublikası və Slovakiya şirkətləri beynəlxalq silah embarqosunu pozaraq Azərbaycanı silahla təmin edir.\nAzadlıq Radiousu xəbər verir ki, bu iddiayla Çexiyanın "Investigace” portalı çıxış edib. Bu haqda Jurnalistlərin Mütəşəkkil Cinayətkarlıq və Korrupsiyanı Xəbərləmə Layihəsi (OCCRP) yazır.\nMəqalədə yada salınır ki, hələ iki il qabaq Azərbaycan ordusunun yaydığı videoda Çexiyanın Dana haubitsaları və Vampire raket qurğuları göstərilmişdi.\nCzechoslovak Groupun silah filialı Azərbaycana ancaq Tatra yük maşınları ixrac etdiyini demişdi. Çexiya rəsmiləri də o zaman videoda göstərilən haubitsa və raket qurğularından xəbərsiz olduqlarını söyləmişdilər.\n"Investigace” yazır ki, Czechoslovak Groupun Praqada mənzillənən üzvü – Real Trade Praha Azərbaycana 54 ədəd "Tatra 815” maşını ixrac etmək üçün Çexiya hökumətindən lisenziya alıb. Bu ixracın məbləği 482 milyon krondur (20,58 milyon dollar).\nAncaq sızdırılmış sənədlərə görə, yük maşınları əvvəlcə İsrailə göndərilib, onlara kommunikasiya avadanlığı yerləşdirilib, daha sonra Slovakiyaya ixrac olunub.\nSlovakiya İqtisadiyyat Nazirliyinin Beynəlxalq İdxal Sertifikatına görə, 2016-cı ildə Slovak MSM Martin özünün Çexiya filialının daha öncə İsrailə ixrac etdiyi Tatranın sayı qədər yük maşınını həmin ölkədən idxal edə bilib, buna icazəsi olub.\nSlovakiyada bu maşınlar funksional Dana M-1 haubitsalarına, yaxud Vampire RM-70 raket qurğularına çevrilərək Təl Əvivə göndərilib. Bunu Slovakiyanın İqtisadiyyat Nazirliyi də təsdiqləyib.\nSonucda bu texnika Bakıda peyda olub ki, bu da silah embarqosunun pozulması deməkdir. Çexiya hakimiyyəti isə 2017-ci ildə bildirmişdi ki, Azərbaycana hər hansı silahın göndərilməsinə icazə verməyəcək.\nErmənistanla Dağlıq Qarabağ münaqişəsinə görə 1990-cı illərin əvvəllərində Azərbaycana BMT və ATƏT silah embarqosu tətbiq edib.\nSonradan BMT embarqonu qaldırsa da, Çexiyanın da üzv olduğu ATƏT saxlayıb.\n"Investigace” Azərbaycanın Bolqarıstandakı səfirliyindən sızdırılmış sənədlərə də istinad edir. Bu sənədlərə görə, səfirlik əməkdaşları Azərbaycanın "Silk Way Airlines” şirkəti üçün uçuş icazəsi təşkil ediblər.\nMəqalədə iddia olunur ki, şirkətin təyyarələri diplomatik reys adıyla Avropa ölkələrindən Yaxın Şərqə, Avropaya hərbi avadanlıq daşıyıb.\n2017-ci ildə də Çexiya mətbuatında oxşar iddialar yer almışdı. O zaman Azərbaycan Müdafiə Nazirliyinin yaydığı videonun Çexiya hökuməti üçün gözlənilməz olduğu bildirildi. Çexiya Müdafiə Nazirliyinin təmsilçisi demişdi ki, son illər nazirlik Azərbaycana hərbi materiallar ixrac etməyib. Onun sözlərinə görə, bu texnikanı Azərbaycanın necə aldığını müdafiə nazirliyi bilmir.\nÇexiyanın Xarici İşlər Nazirliyi isə bildirirdi ki, nazirlik Azərbaycana silah ixracına lisenziya verməyib. Nazirliyin sözçüsü İrena Valentova deyib ki, Dana-M1 haubitsasının və RM-70 raket qurğusunun Azərbaycana necə çatdırıldığı nazirliyə bəlli deyil.


Türkiyə-Yunanıstan gərginliyi artır » Sheffafliq.az\nTürkiyə-Yunanıstan gərginliyi artır\nTarix: 20-06-2022, 12:06\nTürkiyə və Yunanıstan arasında son zamanlar qarşılıqlı bəyanatlarla gərginlik artarkən, Afina administrasiyasından çox sərt bir açıqlama gəlib.\nŞəffaflıq.az xəbər verir ki, Yunanıstanın xarici işlər naziri Nikos Dendias da Yunanıstanda çıxan Naftemboriki qəzetinə açıqlamasında Türkiyə ilə böhrana toxunub. Dendias vurğulayıb ki, ölkələr arasında mübahisələrin həlli yalnız beynəlxalq hüququn fundamental prinsiplərinə hörmət əsasında həyata keçirilə bilər və belə əsas fundamental prinsiplərdən biri də bütün dövlətlərin ərazi suverenliyinin qorunmasıdır.\nDendias Türkiyəni hədəf alaraq bildirib ki, “Türkiyənin təxribatlarında misli görünməmiş eskalasiya, eləcə də neo-Osmanlı revizionizminin əks olunduğu bölgədə vaxtaşırı eskalasiya ilə üzləşirik”.\n"Bu gərginlik zamanı biz sərt, lakin sakit şəkildə cavab veririk. Bir sıra arqumentlərlə türk tərəfinin əsassız iddialarını bir-bir məhv edirik",- deyə o, bildirib.\nYunanıstanın xarici işlər naziri ölkəsinin Ankara ilə əlaqə kanallarını açıq saxlamaq niyyətini ifadə etməkdə səmimi olduğunu vurğulayıb.\nDendias Yunanıstan - Rusiya münasibətlərinə də toxunaraq, üç il əvvəl baş nazir Kiriakos Mitsotakis hökumətinin hakimiyyətə gəldiyi zaman Rusiya ilə münasibətlərin olduqca orta səviyyədə olduğunu vurğulayıb.\n"Lakin Rusiyanın işğalı və Ukraynadakı müharibə münasibətlərimizin yuxarı axınına mane oldu və bu, bizim ölkənin məsuliyyəti deyildi”,-deyə Dendias əlavə edib.\nDaha sonra o, Yunanıstanın Qərbi Balkan ölkələrinin Aİ-yə daxilolma prosesində aparıcı roluna diqqət çəkərək, ölkəsinin mövqeyini “bu ölkələrə islahatlar və iqtisadi artım yolunda irəliləməyə kömək etmək üçün tarixi missiya” kimi xarakterizə edib.\nYunanıstanın qonşu Şimali Makedoniya ilə imzaladığı əməkdaşlıq memorandumunun nə vaxt ratifikasiya olunacağı ilə bağlı suala isə Dendias “milli maraqlar və Yunanıstan parlamentinin proqramı buna imkan verəndə” deyə cavab verib.шаблоны для dle 11.2\n"Gündə 3-4 dəfə Türkiyədən başqalarına şikayət etməsə, dayana bilmir” - Çavuşoğlu Yunanıstan XİN rəhbəri haqda\nYunanıstan yenidən sərt karantinə keçir: yoluxma sayı sürətlə artır...\nTürk-yunan gərginliyi artır: Yunanıstan ordusu hazır vəziyyətə gətirilib


Mənəvi missiya daşıyıcısı\nBu gün tanınmış telejurnalist, BDU-nun professoru Qulu Məhərrəmlinin 65 yaşı tamam olur. Bu münasibətlə "Kredo" qəzetinin "Qulu Məhərrəmli-65" adlı xüsusi buraxılışı nəşr olunub.\nXüsusi buraxılışda tanınmış elm və sənət adamlarının, yazıçı və jurnalistlərin yubilyar haqqında müxtəlif illərdə qələmə aldıqları yazıları toplanıb.\nYubiley münasibəti ilə həmkarımızı təbrik edir, professor Gülrux Əlibəylinin onun haqqında yazdığı və xüsusi buraxılışda dərc olunmuş "Mənəvi missiya daşıyıcısı" adlı yazısını oxuculara təqdim edirik.\nElə adamlar var ki, ekranda davamlı görürsən, amma səndə heç bir təəssürat yaratmır: danışır, amma nə səsi, nə sözü, nə üzü bir məna ifadə edir. Adamlar da var, ekranda bircə dəfə görüb azacıq dinləməyin kifayətdir ki, səni dərhal ovsunlasın. Qulu Məhərrəmli məni ekrandan ovsunlamş insanlardandır, onu ekrandakı cazibəsinə görə tanımışam. Sonra şəxsən tanış olub məmləkətin mətbuat aləmində belə bir kamil qələm sahibinin varlığına sevinmişəm.\nOnun fərqliliyi ilk dəfə xəbərlər verilişində diqqətimi cəlb etmişdi. Onda gecə efirə çıxan xəbər buraxılışına "1000 saniyə" adı qoymuşdular və pis də səslənmirdi. Təxminən 10-15 dəqiqə çəkən xəbərlər həm məzmununa, həm də aparıcısının fərqli performansına görə mənim üçün çox yeni idi. Kamera qarşısında sərbəst duruş, özünəəminlik ifadə edən görünüş, danışıq və xəbərlərin oxunuş tərzi, intonasiya, səsin tembri, xəbərləri çatdırma forması, sərbəstlik - hər şey bu televiziya üçün yeni görünürdü. Sanki ekranda müxtəlif maskaların arxasından tam səmimi, özünə hədsiz inam nümayiş etdirən bir həqiqi sima görünürdü.\nQulu müəllimi bir də yetkin xəbər aparıcısı kimi 1993-cü ilin qızmar yayında, əsas xəbərlərdə, az sonra isə ciddi bir analitik və siyasi şərhçi kimi "7 gün" proqramında gördüm. Sonuncu veriliş, ümumiyyətlə, mənə Azərbaycan televiziyasında yeni veriliş biçini kimi göründü. Belə formatı yalnız Qulu Məhərrəmli kimi ekran yaradıcılığına dərindən bələd olan, məzmunu fərqli qatlarda təqdim etməyi bacaran yüksək dərəcədə kreativ adam bacara bilərdi. Mən bu cazibədar kreativliyi onun "Təfsilat" adlanan müəllif proqramında da gördüm. Qulu Məhərrəmlinin konseptual düşüncəsi, mövzuya elmi-publisistik yanaşma tərzi, süjet qurma və detalları ümumi struktura incə bir şəkildə yönəltməklə problemi açma bacarığı, sözlə təsvirin kontrapunktundan bəhrələnmə ustalığı, aydın müəllif üslubu, tamaşaçını inandıraraq öz cazibəsində saxlama məharəti onu televiziya tariximizin əsl novator, parlaq və yaddaqalan simasına çevirmişdir.\nMən aparıcı kimi Q.Məhərrəmlinin uğurunu təkcə onun ekranda tamaşaçını cəlb edib doğmalıq hissi yaranan görünüşündə deyil, həm də yapışıqlı, ürəyə yatan fərqli danışıq səsində görürəm. Onun xüsusi tembri ilə fərqlənən o gözəl səsi də elə bil adamın ürəyinə məlhəm kimi yayılır. Mən belə səsləri yalnız BBC, "Alman dalğası", "Azadlıq" radiolarında eşitmişəm. Artıq bu gün milyonlara tanış olan o məxmər səs mənim şüurumda fərqli bir mövqe qazanıb. Bu səsdə mən bir ciddilik, həlimlik, inam, sevgi və xoş ovqat görürəm. Hər dəfə biz Qulu müəllimlə telefonda danışanda da mən eyni hissləri yaşayıram. Kim nə deyir-desin, səs - insanın obrazıdır, çünki onun daxili aləmini açır, adamın bənzərsizliyini, səmimiyyətini nümayiş etdirir. Qulu müəllim kimi adamlar yaşa dolduqca səsləri bir az da zənginləşir, çalarları gözəlləşir, dolğunlaşır, daha mənalı, daha cazibədar, daha təravətli olur.\nFikir verin, Qulu Məhərrəmli TV yaradıcılığında, ümumi jurnalistikada, publisistikada, elmdə hara, hansı işə qol qoyursa, hansı sahəyə müraciət edilsə, hamısında ciddi uğurlar qazanıb. Məsələn, AzTV tarixində ilk plüralistik tok-şou olan "Gerçəkliy"i xatırlayın, yaxud TV tariximizin ən uğurlu layihələrindən olan, Q.Məhərrəmlinin yaradıb-formalaşdırdığı, bir zərgər kimi cilaladığı "Səhər" proqramına baxın. Bunlar həqiqi peşəkarlığın göstəriciləridir. Bu gün elmi ictimaiyyətin jurnalistika və dilçilik sahəsində nüfuzlu söz sahibi kimi tanıdığı professor Qulu Məhərrəmlinin qələmindən çıxmış qiymətli əsərləri nəzərdən keçirin. O, çalışdığı televiziya və radionun fundamental tarixini yazıb, teleradio yaradıcılığının nəzəri əsaslarını işləyib, ekran-efirin bədii-estetik problemlərini araşdırıb, ortaya "Televiziya haqqında etüdlər", "Radio dalğalarında", "Audiovizual nitq", "Televiziya və radio tamaşaları" və s. kimi ciddi əsərlər qoyub. Professor Q.Məhərrəmli ölkədə siyasi publisistikanı və onun elmini yaradan ciddi alimlərimizdən biridir. Onun dilçilik, xüsusən lüğətçilik (leksikoqrafiya) sahəsində gördüyü işlər ayrıca bir tədqiqatın mövzusudur, amma bunu mütləq qeyd etməliyəm ki, professor Qulu Məhərrəmli Azərbaycanda jurnalistikanın sovet ideologiyasından azad, həqiqi və yeni konseptual nəzəri əsaslarını yaratmış böyük alimdir.\nBütöv şəxsiyyət kimi tanıdığım Qulu Məhərrəmli mənim üçün daha çox həqiqi ziyalılıq, mənəvi zənginlik və ləyaqət nümunəsidir. O, bir çox mənalarda dəyərdir, mənəvi missiya daşıyıcısıdır. Bu gün mənəvi yoxsulluqdan əziyyət çəkən cəmiyyətimizdə əsən küləklərdən, dəyişən şəraitlərdən asılı olmayaraq mənəvi prinsiplərlə yaşayan Qulu Məhərrəmli kimi şəxsiyyətlərin olması çox önəmlidir. Onun kimi adamlar bu narahat dünyamızda özlərinin mənəvi-intellektual uğurları ilə bizləri təəccübləndirir və insan ləyaqətinin, nəfsə hakim kəsilməyən mənlik hissinin diri qalmasının yenə də güc mənbəyi olduğunu göstərirlər. İdeallaşdırmaq istəmirəm, ammu bunu da deməliyəm ki, Q.Məhərrəmli iliyinə kimi mənəviyyat adamıdır. Onun həyat yoluna, göz qabağında olan yaradıcı və ictimai fəaliyyətinə, çətin situasiyalardakı müdrik, ağayana və təmkinli davranışlarına baxdıqca bu şəxsiyyətin mənəvi gücünün, azadlığının və daxili səfərbərliyinin ləyaqətdən qaynaqlandığını duymaq çətin olmur. Cəmiyyətdə əksəriyyətin yalnız ağ-qara rənglərlə düşündüyü bir vaxtda Q.Məhərrəmli kimi cazibədar şəxsiyyətlərin heç bir emosiyaya yol vermədən öz sakit etirazları ilə mənəvi həyatımıza fərqli çalarlar qatması çox gözəldir.\nMənim üçün etiraz etməyi bacaran insan milli ruhun və milli xarakterin daşıyıcısı, öz xalqının həqiqi təmsilçisidir. Onu diletantlığa etiraz edə bildiyi üçün, mənəviyyatsızlığa "yox" dediyi üçün, haqsızlığa səssiz qalmadığı üçün çox sevirəm. 1998-ci ildə AzTV-nin vəzifəli şəxslərini ekrana çıxarıb siyasi opponentləri söydürəndə məhz Qulu Məhərrəmli buna etiraz etdi. Verilişdə professoru bir müğənni ilə əvəz edənlərə yalnız o "yox" deyə bildi. Kimisə vəzifədə saxlamaq üçün Mətbuat Şurasının nizamnaməsini dəyişəndə tək-tük etiraz edənlərdən biri məhz Qulu müəllim oldu. 2011-ci ildə BDU-da ziyalı mühiti ilə qarşıdurmaya əvvəlcə Qulu Məhərrəmli, sonra isə akademik Cəlal Əliyev etiraz etdilər. Məncə, yalnız ruhən azad, daxilən yetkin, təhlükələri duyan, özünə güvənən, xalqını, dövlətini sevən bir adam naqisliklərə bu dərəcədə canyanğısı ilə etiraz səsini ucalda bilər.\nMən Qulu Məhərrəmli kimi azad düşüncəli, içərisində məcburən yaşadığı çirkli mühitin eybəcərliklərini qəbul etməyən, axına qoşulmayan davranışları ilə bu qorxulu axına etirazını bildirməyi bacaran adamları həmişə dahi island yazıçısı H.Laksnesin yaratdığı Knut obrazına bənzədirəm. Böyük yazıçının "Çəpər üstə quş" hekayəsinin qəhrəmanı olan Knut tövbəetmə üçün yanına gəlmiş keşişi rədd edir, "dünyanı yalan və məkr yuyub aparır" deyir və çəpər üstə qonmuş azad quşları göstərərək "mən sizin axmaq moizələrinizə deyil, o azad quşların mahnısına inanıram" deyir. Bəli, Q.Məhərrəmli kimi azad və müstəqil düşüncəli insanlar öz həyatını və davranışlarını hansısa yalan və mənasız moizələr əsasında deyil, dərin ağlının, sağlam məntiqinin əsasında qurur.\nQəribədir, Azərbaycan yenidən müstəqilliyini qazananda ən dinamik proseslər bu sahədə gedirdi. Mətbuat səhifələrində yalanın, pafosun yerini həqiqət tutmağa başlayırdı. Qəzet səhifələri, sanki bir mənəviyyat süzgəcinə çevrilmişdi. Televiziya ekranlarından da həqiqətin səsi gəlməyə başlamışdı. Bütün bunlar cəmiyyətə mənəvi güc verir, insanları ruhlandırırdı. Amma nə qədər qəribə olsa da, son illərdə mətbuat da, televiziyalar da bu işin əksini görməyə başlayıb. Tarixi nihilizm, ədəbi şəxsiyyətlərə hücum cəmiyyətin nüfuzlu adamlarını gözdən salmaq, dəyərləri tapdalamaq, sanki bir siyasətə çevrilib. Məsləkindən dönən, mənəvi metamorfozaya uğrayan nə qədər adam ortaya çıxıb. Təəssüf ki, bunların arasında söz adamları və jurnalistlər daha çoxdur. Bax belə bir "mənəvi qasırğa" şəraitində Qulu Məhərrəmli kimi millətin taleyinə biganə olmayan mətbuat adamları öz səslərini ucaldırlar. Ona görə də bu məqamı xüsusi qabartmaq istəyirəm ki, həyatında və yaradıcılığında güclü ictimai etiraz notları Q.Məhərrəmlinin şəxsi iddiaları deyil, onun narahat ürəyinin döyüntüləri, təmiz vicdanının səsidir, bir ziyalının harayıdır.\nTəkcə "Ayna"dakı sanballı yazılarını nəzərdən keçirmək kifayətdir ki, onun yaşadığımız narahat dünyanın, çağdaş dövrümüzün, düşünən insanının, günümüzün mənəvi-psixoloji mənzərəsini necə ustalıqla cızmasının şahidi olasan. Bu yazılar mənim belə bir qənaətimi təsdiq edir ki, bu gün bəşəriyyət həqiqətən günah içərisində yaşayır. İnsani hisslər heyvani hisslərlə əvəz olunur. Təmiz, ülvi, ilahi hisslər, sanki boynubükük bənövşəyə dönərək bu natəmiz dünyadan gizlənmək üçün kol dibi axtarır. Bu, böyük dərddir və Q.Məhərrəmli bu dərdləri yazmaqla, həmçinin, özünün zəngin mənəviyyatı, dürüstlüyü, ləyaqəti və sınmazlığı ilə, naqisliklərə, yalanlara qarşı şahanə duruşu ilə daim yüksəklərdə qalmağı bacaran bir qələm sahibi olduğunu sübut edir.\nQulu Məhərrəmli parlaq vətəndaş mövqeyi olan ictimai xadimdir, mənim üçün, həm də adı böyük hərflərlə yazılan əsl ziyalıdır. Yaşadığımız bu narahat dünyada, çətin zəmanədə, bəzən labirintlərində azıb-qaldığımız həyat yollarında insanlara ümid verən, öz davranışları onları ruhlandıran şəxsiyyətdir. O, ilk növbədə mənəvi missiyanın daşıyıcısıdır və bu missiyanı gerçəkləşdirmək üçün Tanrı ona böyük ürək, tükənməz enerji və daxili güc verib. Biz yalnız bu böyük İNSANA "yolun həmişə açıq olsun" deyə bilərik.\n04.11.2019 çap et


Prezident Karolos Papulyas: Yunanıstan Azərbaycanla energetika sahəsində əməkdaşlıqdan müsbət nəticələr gözləyir\nSiyasət 4 Aprel 2011 11:00 (UTC+04:00)\nAzərbaycan, Bakı, 4 aprel /Trend, müxbir Y.Ostapenko/\nYunanıstan və Azərbaycan arasında ikitərəfli münasibətlər inkişaf edir və biz iki ölkə arasında yüksək səviyyəli səfərlərin sayının son illərdə artmasını görməyə şadıq. Bu barədə aprelin 4-6-na Azərbaycana nəzərdə tutulan rəsmi səfəri ərəfəsində Trend-ə müsahibəsində Yunanıstan Prezidenti Karolos Papulyas deyib.\n"Yunanıstan Azərbaycanı müstəqillik qazandıqdan dərhal sonra tanıyıb və Bakıda səfirliyini açan ilk ölkələrdən olub", - o qeyd edib.\nPapulyasın sözlərinə görə, iki il əvvəl Yunanıstan Azərbaycan Prezidenti İlham Əliyevi Afinada qəbul edib. "Onun səfəri çox uğurlu olub və səfər zamanı ikitərəfli əməkdaşlıq haqqında bir sıra mühüm sazişlər imzalanıb. Mən cənab İlham Əliyevin cavab səfəri etmək dəvətini məmnuniyyətlə qəbul etdim", - Yunanıstan Prezidenti qeyd edib.\n"Yunanıstanın Qafqaz regionuna xüsusi marağı var. Bu, bizim ATƏT-də bu yaxınlardakı sədrliyimiz dövründə, həmçinin Aİ-də sədrlik etdiyimiz 2003-cü il ərzində nümayiş olunub", - Yunanıstan Prezidenti bildirib. Prezident deyib ki, beləliklə, Yunanıstan Azərbaycan və Aİ arasında assosiasiya haqqında saziş üzrə danışıqların başlanmasına xüsusilə şaddır. "Yunanıstan Aİ-yə üzv ölkə kimi bu perspektivə sadiqdir", - Papulyas qeyd edib.\nPrezidentin sözlərinə görə, Yunanıstan Cənubi və Mərkəzi Avropada mühüm enerji mərkəzinə çevrilib. Onun sözlərinə görə, 1986-cı ildə Yunanıstan qazı ölkənin enerji xəritəsində enerji mənbələrinin şaxələndirilməsi vasitəsi qismində təqdim etmək barədə strateji qərar qəbul edib.\n"O vaxtdan biz Yunanıstanın enerji xəritəsində xeyli dəyişikliklər müşahidə etmişik. Təbii qazın bizim daxili tələbatlara nisbətdə payı orta hesabla 11 faiz təşkil edir və artmaqdadır", - o bildirib.\nPapulyasın sözlərinə görə, Bakı və Afina arasında nazirlər səviyyəsində görüşləri konstruktiv olub və Yunanıstan energetika sahəsində, xüsusilə də təbii qaz sahəsində qarşılıqlı faydalı və effektiv əməkdaşlıq məsələsindən müsbət nəticələr gözləyir.\n"Yunanıstan artıq qazı Azərbaycandan Türkiyə-Yunanıstan kəməri (2007-ci ildən ITGI layihəsinin bir hissəsi) vasitəsilə BOTAŞ və DEPA arasında imzalanan kommersiya sazişi əsasında idxal edir", - Prezident vurğulayıb.\n"Bu, Yunanıstan bazarının 20 faizini əhatə edir. 2020-ci ildə Yunanıstanda qaza olan illik tələbat indiki 3,5 milyard kubmetrlə müqayisədə 6,5 milyard kubmetri ötəcək. Beləliklə, gözlənilir ki, Azərbaycan qazı bazarın bir qismini əhatə edəcək və rəqabət qabiliyyətli şərait yaratmağa imkan verəcək", - Papulyas əlavə edib.\nITGI (Türkiyə-Yunanıstan-İtaliya) qaz kəməri qazın Xəzər regionu və Yaxın Şərq ölkələrindən Aİ-ə tədarükünü nəzərdə tutur. ITGI nəqliyyat dəhlizi Türkiyənin yenilənmiş boru kəməri infrastrukturunu, eləcə də ITG və IGI layihələrini (Türkiyə-Yunanıstan birləşdirici boru kəməri) özündə birləşdirir. ITGI qaz kəmərinin buraxılış qabiliyyəti ildə 11,8 milyard kubmetr təşkil edir.


Mutexessi kadrlar teleb lounur - elanlar Bakida alqi satqi - Tezbazar.az\nTezbazar.az ▸ İş və biznes ▸ İş elanları ▸ kadirlar uzre mutexessis\nMutexessi kadrlar teleb lounur\nElan kodu: 555275\nmetbeh hamam unitaz trap kanalizasiya hettleri acilmasi apar atnan\nXanimlara online biznes is teklif edirik\nƏziz və dəyərli xanımlar. Sizi öz komandama qoşulmağa dəvət edirəm. Biz sizə həm qazanc əldə etmək, həm öz biznesinizi i nkişaf etdirmək həm də bizimlə bütün dünyanı səyahət etmək imkanı veririk. Bizim şirkət 50 ildən\nMtm group xarici şirket işə qəbul elan edir\nXarici şirkət özündə yeni yaranmış vakansiyalar üçün işçi qə bulu elan etmişdir. Yaranmış vakansiyalar əsasən ofisdaxili işlərdir. Tələblər: - Yaş həddi: 22-50 - Təhsil: Ali və y a orta İş qrafiki: - Həftənin 5günü\nŞirkətin kadr işləri üzrə iş fəaliyyətinə iqtisadçı mütəxəss is tələb olunur. İqtisadi işlərdə təcrübəli və bacarıqlı şəx slər üçün iş şansı təklif edirik. İş haqqında: - Marketinq sisteminin tətbiq olunması; - İş\n165. Təcili şirkətə kompyuter proqramlarını,rus dilini bilən, xoş görünüşlü, operator xanımlar lazımdır. 30 yaşa kimi.Əmək haqqından əlavə bonuslar var.Həftədə bir gün istirahət. Müqavilə pulsuzdur. İş saatı: 09:00 -\nev alqi satqisi turlar avia biletler mebel ustasi ev satilir kombi ustasi tir tufeng sumqayit masin bazari 2020 paltaryuyan ustasi samsung galaxy not 5 qiymeti sebet.az turlar.az kondisioner ustasi fincan fincan uzerine cap printeri fincanlar vertu evakuator satisi


5 iyun – Dünya Ətraf Mühitin Mühafizəsi Günüdür – Yenicag.Az\nAna Səhifə Gündəm 5 iyun – Dünya Ətraf Mühitin Mühafizəsi Günüdür\nYeni Çağ Media Qrupu – İyun 05, 2019 - 12:57\nYenicag.az xəbər verir ki, problemin ciddiliyini dərk edən beynəlxalq təşkilatlar, tərəqqipərvər dünya ictimaiyyəti məsələni daim diqqət mərkəzində saxlamağa çalışıb. Belə ki, 1972-ci il iyunun 5-də Birləşmiş Millətlər Təşkilatı Baş Assambleyasının İsveçin paytaxtı Stokholm şəhərində keçirilən iclasında da ətraf mühitin mühafizəsi məsələsi diqqət mərkəzində olub. Problemin kəskinliyini, əhali arasında ekoloji şüurun yüksəldilməsinin, ətraf mühitin mühafizəsi məsələlərinə diqqətin yönəldilməsinin vacibliyini nəzərə alan tədbir iştirakçıları iyunun 5-nin Dünya Ətraf Mühit Günü və ya Dünya Ətraf Mühitin Mühafizəsi Günü kimi qeyd olunmasına qərar veriblər. Növbəti ildən həmin gün bütün dünyada təntənəli şəkildə qeyd olunmağa başlayıb.\nHər il bir deviz altında keçirilən bu günün cari ildəki şüarı “Havanın çirklənməsinə qarşı mübarizə”dir.


06:41 09 May 2021\nMilli Məclisin Mətbuat və ictimaiyyətlə əlaqələr şöbəsindən AZƏRTAC-a bildirilib ki, iclasda Azərbaycan nümayəndə heyətinin rəhbəri Azər Kərimli və nümayəndə heyətinin üzvləri Qüdrət Həsənquliyev, Rauf Əliyev, İltizam Yusifov, Məlahət İbrahimqızı, Hicran Hüseynova, Vüqar Bayramov, Nurlan Həsənov iştirak ediblər.\nİclasda çıxış edən Avronest PA-nın həmsədrləri Andrius Kubilius və Maka Botçorişvili quruma üzv ölkələr arasında tərəfdaşlıq və əməkdaşlığın genişləndirilməsinin, “Şərq tərəfdaşlığı” bölgəsində təhlükəsizliyin təmin edilməsinin və ölkələrin ərazi bütövlüyünün qorunmasının vacibliyindən danışıblar. Həmsədrlər bölgədə gedən siyasi proseslərə toxunublar, böhranların tənzimlənməsi zərurətinə diqqət yönəldiblər. Hazırkı pandemiya dövründə yalnız bütün ölkələrin birgə mübarizəsi, həmrəyliyi şəraitində koronavirus infeksiyasına qalib gəlməyin mümkün olduğu vurğulanıb.\nAvropa İttifaqının Qonşuluq siyasəti və genişlənmə danışıqları üzrə Komissarı Oliver Varhelyi dünyanı bürüyən pandemiya şəraitində bölgədəki insanların həyatını xilas etmək üçün görülən işlərdən danışıb, koronavirus infeksiyasına qarşı peyvənd təminatı məsələsinə toxunub. “Şərq tərəfdaşlığı” ölkələrində qonşuluq münasibətlərinin tənzimlənməsi, bir sıra sahələrdə inteqrasiyanın, iqtisadiyyatın inkişafına investisiya qoyulmasının vacibliyindən və digər məsələlərdən bəhs edib.\nAvropa Komissiyasının vitse-prezidenti Luk Deviqne “Şərq tərəfdaşlığı” ölkələrindəki siyasi vəziyyəti təhlil edib.\nPlenar iclasda Avronest PA-nın 9-cu sessiyasında iştirak edən milli parlamentlərin təmsilçiləri çıxışlarında bir sıra yerli proseslərə münasibətlərini açıqlayıblar.\nAvropa Parlamentinin prezidenti David Sassoli Avronest PA-nın növbəti - 9-cu sessiyasının rəsmi açılışını edib. Bildirib ki, Avronest PA “Şərq tərəfdaşlığı” bölgəsində parlament ölçüsünü təmsil edir. Məqsəd Avropa İttifaqı ölkələri ilə “Şərq tərəfdaşlığı” ölkələrini yaxınlaşdırmaq və onlar arasında sıx dostluq əlaqələri yaratmaqdır.


Hollandiya insan haqlarını pozanlara qlobal ümumavropa sanksiyaları təklif edir\n2021, 16 Oktyabr, şənbə, Bakı vaxtı 19:36\nHollandiyanın xarici işlər naziri Stef Blok\nAzadlıqRadiosunun noyabrın 19-da tanış olduğu sanksiya rejimində deyilir ki, “bu rejim İttifaqın indiyədək mövcud olan məhdud coğrafi miqyaslı sanksiya rejimindən fərqlənir”.\nSənəddə qeyd olunur ki, rejim “qlobal miqyasda insan haqlarını pozan fərdləri, habelə qeyri-dövlət vahidlərinin üzvlərini, məsələn qiyamçı qruplaşmaları hədəfləyəcək”.\n“Hollandiyanın xarici işlər naziri Stef Blok Avropa İttifaqı Xarici İşlər Şurasının Brüsseldə küeçşirilən görüşünün kuluarlarında AzadlqıRadiosuna deyib ki, “biz son bir neçə ildə bir neçə ölkənin müxtəlif fərdlərə qarşı sanksiyalar tətbiq etmək mümkünlüyünü müzakirə etməsinin şahidi olmuşuq”.\nNoyabrın 19-da Rusiyanın hakimiyyət orqanları Britaniyada yaşayan və rəsmi Moskvanın qatı tənqidçisi olan maliyyəçi Bill Browder-i 2009-cu ildə Moskva həbsxanasında ölmüş həmkarı Sergei Magnisky-nin qətlində şübhəli elan edib.\nYazdığı tvitdə Browder, onun təbirincə deyilərsə, bu “kafkasayağı” ittihamları rədd edib. Maliyyəçi diqqəti belə bir məqama çəkib ki, Moskva bu ittihamları Avropa İttifaqı üzv ölkələrinin blokun öz Magnitsky qanununun qəbulu məsələsini müzakirəsindən bir gün əvvəl səsləndirib.\nMagnitsky Rusiya rəsmilərinin dövlətdən 230 milyon dollar mənimsədiyini iddia etdikdən sonra həbs olunmuşdu.\nOnun vəfatından bəri Browder insan haqlarını pozanları cəzalandıran qanunların qəbulu üçün kampaniya aparır. ABŞ-ın 2012-ci il tarixli Magnitsky qanununun qəbuluinda da maliyyəçinin həlledici rolu olub.\nBlok deyib ki, Hollandiyanın təklifi barədə hələlik Avropa İttifaqı üzvləri arasında konsensus yoxdur, amma o “nikbinliyini” itirmir.\nNazir əlavə edib ki, Avropa İttifaqı nazirləri bu təklifi dekabrın 10-da Brüsseldə keçiriləcək yığıncaqda da müzakirə edə bilərlər.


"Səbail"dən uğursuz debüt » Fanat.az\n21:39 11.07.2019 1594\n"Səbail"dən uğursuz debüt\nFanat.Az xəbər verir ki, bu gün təmsilçimiz "Səbail" mübarizəyə qoşulub.\nAzərbaycan Premyer Liqasında 3-cü yeri tutan paytaxt klubu Avropa arenasında debüt edib. Aftandil Hacıyevin yetirmələrinin rəqibi "Universitatya Krayova" olub. Lakin paytaxt klubunun debütü uğurlu alınmayıb. Belə ki, komanda ilk görüşdə 2:3 hesabı ilə məğlubiyyətə uğrayıb.\n20.00 Səbail (Azərbaycan) - Universitatya Krayova (Rumıniya) 2:3\nQollar: Mateyu, 13 (0:1), Ağabala Ramazanov, 33 (1:1), Banku, 51 (1:2), Roman, 67 (1:3), Ağabala Ramazanov, 82 (2:3)\n"Səbail: 12. Daniel Bojinovski. 6. Maykl Essyen, 8. Yevgeni Koçuk, 10. Ağabala Ramazanov, 13. Şəhriyar Rəhimov, 14. Rahid Əmirquliyev, 21. Eriko Da Silva, 22. Mirabdulla Abbasov, 32. Elvin Yunuszadə, 34. Urfan Abbasov, 91. Bilal Həmdi.\n"Universitatya Krayova”: 13. Mirko Pilyatselli, 5. Boqdan Vetejelu, 6. Renato Keliç, 7. Mixay Roman, 8. Aleksandru Mateyu, 11. Nikuşor Banku, 14. Kamer Qaka, 21. Antoni İvanov, 22. Kristian Barbux, 26. Stefan Akka, 27. İvan Martiç,\nHakimlər: Fyodor Zammit, Dankan Sultana, Teodore Zammit, Mario Apap (hamısı Malta).\nUEFA nümayəndəsi: Patrik Uottebled (Fransa).


Qurban Qurbanov: “Roma” ilə oyunda güclü olduğumuzu sübut etməyə çalışacağıq - AZƏRTAC – Azərbaycan Dövlət İnformasiya Agentliyi\n“Roma” komandası ilə oyun UEFA Çempionlar Liqasının qrup mərhələsi çərçivəsində Bakıda ilk qarşılaşmamızdır. Bilirəm ki, bu oyunu azarkeşlərimiz böyük maraq və səbirsizliklə gözləyirlər. Belə bir mühüm matçın Bakıda keçirilməsi Azərbaycan futbolunun inkişafının göstəricisidir.\nAZƏRTAC xəbər verir ki, bu sözləri Ağdamın “Qarabağ” futbol klubunun baş məşqçisi Qurban Qurbanov sentyabrın 26-da jurnalistlər üçün təşkil olunan mətbuat konfransında deyib.\n“Qarabağ”ın yer aldığı “C” qrupundakı rəqiblərimizin üçü də favorit hesab olunur. “Roma”nın oyunlarını canlı izlədikdən sonra bir daha əmin oldum ki, peşəkar və güclü kollektivlə üz-üzə gələcəyik. Təbii ki, bizim üçün çətin matç olacaq. Lakin istəyirik ki, azarkeşlərimizi sevindirək. Nə qədər çətin olsa da, düzgün oyun qurub, əzmkarlıqla mübarizə aparmağa çalışacağıq”, - deyə baş məşqçi qeyd edib.\nKomandanın heyətində ciddi dəyişikliyin gözlənilmədiyini vurğulayan Q.Qurbanov bildirib: “Qarabağ” komandasının futbolçularının avrokuboklarda təcrübəsi az olsa da, belə möhtəşəm arenada – Bakı Olimpiya Stadionunda bu cür güclü rəqiblə qarşılaşmaq xoşdur. “Çelsi” ilə görüşdə yol verdiyimiz səhvlərdən nəticə çıxarıb daha yaxşı oyun nümayiş etdirməyə və güclü olduğumuzu sübuta yetirməyə çalışacağıq”.\nAğdam klubunun heyətində çıxış edən legioner Pedro Enrike deyib: “Qarabağ”a yeni transfer olunsam da, bu komandanın heyətində UEFA Çempionlar Liqasında mübarizə apardığım üçün qurur duyuram. Sabah bizi çətin oyun gözləyir. İnanıram ki, komandamız yaxşı oyun nümayiş etdirəcək”.\nAZERTAG.AZ :Qurban Qurbanov: “Roma” ilə oyunda güclü olduğumuzu sübut etməyə çalışacağıq\nUEFA Çempionlar Liqası: “Qarabağ”–“Roma” oyunu italiyalıların minimal hesablı üstünlüyü ilə başa çatıb YENİLƏNİB\n“Qarabağ”–“Roma” matçını izləyəcək tamaşaçıların avtobuslarla Bakı Olimpiya Stadionuna daşınmasına başlanılıb


Həbs edilən general: 17 il nazirlik edən Əhmədov - Mediapost İnformasiya Agentliyi\nHəbs edilən general: 17 il nazirlik edən Əhmədov\n09.03.2021 14:03 Cəmiyyət\n"MediaPost" xəbər verir ki, Əhməd Hüseyn oğlu Əhmədov 1969-cu ildə Şərur rayonunun Tumaslı kəndində anadan olub. 1996-cı ildə Azərbaycan Respublikası DİN-in Polis Akademiyasını bitirib. Silahlı Qüvvələrin sıralarında müddətli həqiqi hərbi xidmət keçib.\n1990-cı ildən daxili işlər orqanlarında xidmət edib. 1997-ci ildə Naxçıvan Muxtar Respublikası DİN-in Mütəşəkkil cinayətkarlıqla mübarizə bölməsinin rəisi, 2000-ci ildə Naxçıvan şəhər Polis Şöbəsinin rəis müavini təyin edilib.\nNaxçıvan Muxtar Respublikası Ali Məclisi sədrinin 16 iyun 2000-ci il tarixli fərmanı ilə Naxçıvan Muxtar Respublikasının daxili işlər naziri vəzifəsinə gətirilib.\nNaxçıvan Muxtar Respublikasının müxtəlif mükafatlarına layiq görülüb.\nAzərbaycan Respublikası Prezidentinin 20 may 2004-cü il tarixli 62 nömrəli fərmanı ilə daxili xidmət general-mayoru, 30 iyun 2006-ci il tarixli 1546 nömrəli sərəncamı ilə polis general-leytenantı ali xüsusi rütbəsi verilib.\nNaxçıvan Muxtar Respublikası Ali Məclisi sədrinin 28 iyul 2017-ci il tarixli əmrinə əsasən vəzifəsindən azad edilib.\nAiləlidir. Dörd övladı var.


RƏŞAD MƏCİD – WWW.USTAC.AZ\nEtiket: RƏŞAD MƏCİD\nRəşad Məcid haqqında\nRəşad Məcid ( Məcidov Rəşad Müseyib oğlu) — yazıçı, jurnalist, “525-ci qəzet”in baş redaktoru, Azərbaycan Yazıçılar Birliyinin katibi, Azərbaycan Mətbuat Şurasının İdarə Heyətinin üzvü, Azərbaycan Respublikasının Prezidenti yanında Əfv Məsələləri Komissiyasının üzvü.\nRəşad Məcid 1964-cü ildə Ağcabədi rayonunda anadan olub. 1979-cu ilədək Ağdam şəhərində yaşayıb, həmin vaxtdan Bakıya köçüb. 1988-ci ildə Bakı Dövlət Universitetinin jurnalistika fakültəsini bitirib. 1985-ci ildən “Elm və həyat” jurnalında korrektor kimi əmək fəaliyyətinə başlayıb, sonra 1990-cı ilədək həmin jurnalın müxbiri işləyib. 1990-1991-ci illərdə Azərbaycan Bədii Tərcümə və Ədəbi Əlaqələr Mərkəzində sədr müavini vəzifəsində çalışıb. 1991-1992-ci illərdə əvvəlcə “Ədalət” qəzetində, sonra isə “Azərbaycan” qəzetində baş redaktorun birinci müavini olub. 1992-ci ildə “525-ci qəzet”i təsis edib. 1993-cü ildə “Azərmətbuatyayımı” İstehsalat Birliyinin rəisi olub. 1994-1995-ci illərdə Azərbaycan Tərcümə Mərkəzində məsul katib vəzifəsində çalışıb. 1995-ci ildən “525-ci qəzet”in baş redaktorudur.\nAzərbaycan Jurnalistlər Birliyinin Həsən bəy Zərdabi adına mükafatına layiq görülüb.\n2004-cü ildə Azərbaycan Yazıçılarının XI qurultayında Birliyin gənclərlə iş üzrə katibi seçilib.\nBakı Mətbuat Klubunun həmtəsisçisi, Dünya Qəzetçilər Assosiasiyasının (WAN) və Dünya Redaktorlar Forumunun (WEF) icraçı üzvüdür.\nÖlkə mətbuatında bədii və publisistik yazılarla çıxış edir. 1993-cü ildə “Hələ ki vaxt var” adlı şeirlər, 2004-cü ildə “10 sentyabr” adlı hekayələr kitabı çapdan çıxıb.\n“Hələ ki vaxt var” (şeirlər). 1993-cü il\n“10 sentyabr” (hekayələr). Bakı: Azərbaycan Tərcümə Mərkəzi, 2004-cü il, 408 səh.\n“Əlvida və salam”. 2009-cu il\n“Dəlicəsinə”. Bakı: Təhsil, 2014-cü il\n“Çiyələk qadın”. Bakı: Yazıçı, 2014-cü il\n“Bir də gəlməyəcək…”. Bakı: Təhsil, 2015-ci il\n“Cığıraçan”. Bakı: Vektor, 2015-ci il\nÜmid işığı (film, 2014) (əsərin müəllifi)\nUğurlarınız bol olsun, Rəşad müəllim!!!\nYayım tarixi Avqust 21, 2019 Oktyabr 8, 2019 Kateqoriyalar "USTAC.AZ", "YAZARLAR", "يازارلار", LAYİHƏLƏR, MARAQLIDIR, MƏLUMATLAR, MƏQALƏLƏR, TƏQDİMATLAR, YARADICILQEtiketlər AYB, AZƏRBAYCAN JURNALİSTLƏRİ, AZƏRBAYCAN YAZARLARI, BİOQRAFİK FOTO, BİOQRAFİYA, M, RƏŞAD MƏCİD, USTAC.AZ, YAZARLARRəşad Məcid haqqında üçün bir şərh yazın


Dəriyə zərər verən vərdişlər » Qadınla.Com - Qadınlar Birİncidir!\nMobil telefon: Mobil telefonu həm dəri üçün həm də beyin üçün zərərlidir. Mobiltelefon ilə gün üçün çox yaxın təmas qurulmaqdadır, bu vəziyyətdə də dəriyə zərər verməkdədir. Davamlı telefon ilə danışanlar arasında iştirak edirsinizsə, mütləq gün içində telefonunuzu ən az 2 - 3 dəfə dəriyə təmas edən bölgəsini silməlisiniz. Əslində ən doğru seçim qulaqlıq istifadə etməkdir.


Azərbaycana avtomobil idxalı 6 dəfəyə yaxın azalıb - Azinforum.az İnformasiya Portalı\nAna səhifə / Kriminal / Azərbaycana avtomobil idxalı 6 dəfəyə yaxın azalıb\nAzərbaycana avtomobil idxalı 6 dəfəyə yaxın azalıb\nBu ilin yanvar-oktyabr aylarında Azərbaycana xaricdən müxtəlif təyinatlı 4 349 avtomobil idxal olunub. Dövlət Gömrük Komitəsi xəbər verir ki, bu, ötən ilin eyni dövrü ilə müqayisədə 5,67 dəfə azdır.\nHesabat dövründə ölkəyə gətirilmiş avtomobillərin 3 775-ni və yaxud 86,8%-ni əsasən adamların daşınması üçün nəzərdə tutulmuş minik avtomobilləri və digər motorlu nəqliyyat vasitələri təşkil edib. Son bir ildə bu növ avtomobillərin idxalı 5,7 dəfə azalıb.\nSürücü daxil olmaqla 10 nəfər və ya daha çox adam daşımaq üçün nəzərdə tutulmuş motorlu nəqliyyat vasitələrinin idxalı 10,09 dəfə azalaraq 75, yük avtomobillərinin idxalı 4,18 dəfə azalaraq 419, xüsusi təyinatlı motorlu nəqliyyat vasitələrinin idxalı isə 2,69 dəfə azalaraq 80 ədəd olub.\nÖncəki Xoşqədəmin daha bir VİDEOSU yayıldı – “Hamı məni aldadır”\nNövbəti 60 türk hərbçi Almaniyaya sığındı